2002 m. gegužės 30 d. Komisijos Sprendimas dėl Tarybos direktyvos 96/48/EB 6 straipsnio 1 dalyje nurodytos transeuropinės greitųjų geležinkelių sistemos infrastruktūros posistemio techninių sąveikos specifikacijų (pranešta dokumentu C(2002) 1948)tekstas svarbus EEE.



Oficialusis leidinys L 245 , 12/09/2002 p. 0143 - 0279

CS.ES skyrius 13 tomas 30 p. 149 - 288

ET.ES skyrius 13 tomas 30 p. 149 - 288

HU.ES skyrius 13 tomas 30 p. 149 - 288

LT.ES skyrius 13 tomas 30 p. 149 - 288

LV.ES skyrius 13 tomas 30 p. 149 - 288

MT.ES skyrius 13 tomas 30 p. 149 - 288

PL.ES skyrius 13 tomas 30 p. 149 - 288

SK.ES skyrius 13 tomas 30 p. 149 - 288

SL.ES skyrius 13 tomas 30 p. 149 - 288



Komisijos Sprendimas 2002 m. gegužės 30 d. dėl Tarybos direktyvos 96/48/EB 6 straipsnio 1 dalyje nurodytos transeuropinės greitųjų geležinkelių sistemos infrastruktūros posistemio techninių sąveikos specifikacijų (pranešta dokumentu C(2002) 1948) (tekstas svarbus EEE) (2002/732/EB) EUROPOS BENDRIJŲ KOMISIJA, atsižvelgdama į Europos bendrijos steigimo sutartį, atsižvelgdama į 1996 m. liepos 23 d. Tarybos direktyvą 96/48/EB dėl transeuropinės greitųjų geležinkelių sistemos sąveikos [1], ypač į jos 6 straipsnio 1 dalį, kadangi: (1) Pagal Direktyvos 96/48/EB 2 straipsnio c dalį transeuropinė greitųjų geležinkelių sistema skirstoma į struktūrinius arba eksploatavimo posistemius. Šie posistemiai aprašyti direktyvos II priede. (2) Pagal direktyvos 5 straipsnio 1 dalį kiekvienam posistemiui taikomos techninės sąveikos specifikacijos (TSS). (3) Pagal direktyvos 6 straipsnio 1 dalį TSS projektus rengia jungtinė reprezentacinė grupė. (4) Pagal Direktyvos 96/48/EB 21 straipsnį įsteigtas komitetas Europos geležinkelio sąveikos asociaciją (AGSA) pagal direktyvos 2 straipsnio h dalį paskyrė jungtine reprezentacine grupe. (5) EGSA buvo įgaliota pagal direktyvos 6 straipsnio 1 dalį parengti infrastruktūros posistemio TSS projektą. Šie įgaliojimai buvo suteikti direktyvos 21 straipsnio 2 dalyje nustatyta tvarka. (6) EGSA parengė TSS projektą bei įžanginę ataskaitą, kurioje pateikta išlaidų ir pelno analizė, kaip numatyta direktyvos 6 straipsnio 3 dalyje. (7) TSS projektą išnagrinėjo valstybių narių atstovai pagal direktyvą įsteigtame komitete, atsižvelgdami į įžanginę ataskaitą. (8) Kaip nurodyta Direktyvos 96/48/EB 1 straipsnyje, transeuropinės greitųjų geležinkelių sistemos sąveikos užtikrinimo sąlygos yra susijusios su sistemos, kuri turi būti pradėta eksploatuoti po direktyvos įsigaliojimo, veikimą užtikrinančių infrastruktūrų ir riedmenų projektavimu, konstravimu, modernizavimu ir eksploatavimu. Atsižvelgiant į šių TSS įsigaliojimo metu jau eksploatuojamas infrastruktūras, TSS turėtų būti pradėtos taikyti nuo to momento, kai bus numatyta pradėti eksploatuoti tas infrastruktūras. Tačiau TSS taikymo mastas skirsis atsižvelgiant į numatytų darbų sritį ir apimtį bei numatomo taikymo išlaidas ir pelną. Siekiant, kad tais daliniais darbais būtų užtikrinta visiška sąveika, jie turi būti paremti nuoseklia įgyvendinimo strategija. Šia prasme reikėtų skirti modernizavimą, atnaujinimą ir su technine priežiūra susijusį pakeitimą. (9) Prižinta, kad Direktyva 96/48/EB ir TSS netaikomos atnaujinimams arba su technine priežiūra susijusiems pakeitimams. Tačiau pageidautina, kad TSS būtų taikomos atnaujinimams, kaip kad tos sąlygos taikomos paprastųjų geležinkelių sistemai pagal Europos Parlamento ir Tarybos direktyvą 2001/16/EB. Neesant privalomojo reikalavimo ir atsižvelgiant į atnaujinimo darbų apimtį, valstybės narės, jeigu jos pajėgtų tai atlikti, skatinamos taikyti TSS atnaujinimui ir su technine priežiūra susijusiam pakeitimui. (10) Pastaroji TSS versija, kuri nagrinėjama šiame sprendime, apima greitųjų geležinkelių sistemai būdingas ypatybes; ji neaptaria greitųjų ir paprastųjų geležinkelių sistemos bendrųjų aspektų. Pastarosios sistemos sąveika nagrinėjama kitoje direktyvoje [2]. Atsižvelgiant į tai, kad sąveikos patikra turi būti nustatoma remiantis TSS pagal Direktyvos 96/48/EB 16 straipsnio 2 dalį, pereinamuoju laikotarpiu nuo šio sprendimo paskelbimo iki sprendimų, kuriuose pateikiamos "paprastųjų geležinkelių" TSS, paskelbimo būtina nustatyti sąlygas, kurių būtina laikytis papildomai su TSS. Dėl šių priežasčių būtina, kad kiekviena valstybė narė kitoms valstybėms narėms ir Komisijai praneštų apie taikomas atitinkamas nacionalines technines taisykles sąveikai ir Direktyvos 96/48/EB esminių reikalavimų laikymuisi užtikrinti. Be to, jei tai yra nacionalinės taisyklės, būtina, kad kiekviena valstybė narė kitoms valstybėms narėms ir Komisijai praneštų apie įstaigas, kurias ji paskiria atitikties arba tinkamumo naudoti įvertinimo procedūroms atlikti bei posistemių sąveikos tokia prasme, kaip apibrėžta Direktyvos 96/48/EB 16 straipsnio 2 dalyje, patikros procedūrai patikrinti. Nacionalinių taisyklių atveju valstybės narės 16 straipsnio 2 dalies įgyvendinimui taiko Direktyvos 96/48/EB principus ir kriterijus. Už minėtas procedūras atsakingų įstaigų atžvilgiu valstybės narės kiek galima daugiau naudojasi įstaigomis, apie kurias buvo pranešta pagal Direktyvos 96/48/EB 20 straipsnį. Komisija analizuoja šia informaciją (nacionalines taisykles, procedūras, už įgyvendinimo tvarką atsakingas įstaigas, tų procedūrų trukmę) ir, jei reikia, su komitetu aptaria būtinybę imtis kokių nors priemonių. (11) Šiame sprendime pateiktomis TSS nenustatoma, kad turi būti naudojamos konkrečios technologijos arba techniniai sprendimai, išskyrus jeigu jų naudojimas iš tikrųjų būtinas transeuropinės greitųjų geležinkelių sistemos sąveikai užtikrinti. (12) Šiame sprendime pateiktos TSS yra pagrįstos atitinkamo projekto rengimo metu turimomis geriausiomis profesinėmis žiniomis. Atsižvelgiant į technologijos plėtrą arba socialinius reikalavimus, gali tekti šias TSS iš dalies pakeisti arba papildyti. Tam tikrais atvejais pagal Direktyvos 96/48/EB 6 straipsnio 2 dalį bus naudojama peržiūros arba atnaujinimo tvarka. (13) Tam tikrais atvejais pagal šiame sprendime nustatytas TSS yra leidžiama rinktis skirtingus sprendimus, ir dėl to atsiranda galimybė priimti esamą padėtį atitinkančius galutinius arba laikinus sąveiką užtikrinančius sprendimus. Be to, tam tikrais konkrečiais atvejais Direktyvoje 96/48/EB yra numatytos specialios įgyvendinimo nuostatos. Taip pat direktyvos 7 straipsnyje numatytais atvejais valstybėms narėms turi būti leidžiama netaikyti tam tikrų techninių specifikacijų. Dėl to būtina, kad valstybės narės užtikrintų, jog kiekvienais metais būtų skelbiamas ir atnaujinamas infrastruktūros registras. Jame būtų nustatomos nacionalinės infrastruktūros pagrindinės charakteristikos (pvz., pagrindiniai parametrai) ir jų atitiktis charakteristikoms, kurias nustato techninės sąveikos specifikacijos. Šiuo tikslu šiame sprendime nustatomose TSS aiškiai nurodyta, kokia informacija turi būti pateikta registre. (14) Taikant šiame sprendime nustatomas TSS turi būti atsižvelgta į naudotinų infrastruktūrų ir riedmenų bei tinklo, į kurį jie turi būti integruoti, techninio ir eksploatavimo suderinamumo konkrečius kriterijus. Tie suderinamumo reikalavimai apima sudėtingą techninę ir ekonominę analizę, kuri turi būti atliekama kiekvienu konkrečiu atveju. Analizuojant turėtų būti atsižvelgiama į: - Direktyvoje 96/48/EB nurodytų skirtingų posistemių sąsajas, - skirtingas minėtoje direktyvoje nurodytas geležinkelių linijų ir riedmenų kategorijas, ir - naudojamų tinklų techninę ir eksploatavimo aplinką. Dėl to svarbu parengti TSS, kurios nagrinėjamos šiame sprendime, įgyvendinimo strategiją, kuri turėtų nurodyti perėjimo nuo šiuo metu naudojamos sistemos sąlygų prie sąveikai parengtos sistemos techninius etapus; (15) Šio sprendimo nuostatos atitinka pagal Direktyvą 96/48/EB įsteigto komiteto nuomonę, PRIĖMĖ ŠĮ SPRENDIMĄ: 1 straipsnis Komisija patvirtina Direktyvos 96/48/EB 6 straipsnio 1 dalyje nurodytos transeuropinės greitųjų geležinkelių sistemos "infrastruktūros" posistemio techninės sąveikos specifikacijas. TSS pateikiamos šio sprendimo priede. TSS taikomos Direktyvos 96/48/EB I priede apibrėžtai transeuropinės greitųjų geležinkelių sistemos infrastruktūrai, atsižvelgiant į toliau pateiktų 2 ir 3 straipsnių nuostatas. 2 straipsnis 1. Jei tai yra greitųjų ir paprastųjų geležinkelių sistemoms bendri aspektai, kuriems netaikomos pridedamos TSS, sąlygos, kurių būtina laikytis dėl sąveikos tokia prasme, kaip apibrėžta Direktyvos 96/48/EB 16 straipsnio 2 dalyje, patikros, tai techninės taisyklės, kurios galioja valstybėje narėje, šiuo sprendimu leidusioje pradėti eksploatuoti atitinkamą posistemį. 2. Kiekviena valstybė narė per šešis mėnesius nuo pranešimo apie šį sprendimą praneša kitoms valstybėms narėms ir Komisijai: - apie 2 straipsnio 1 dalyje nurodytų taikomų techninių taisyklių sąrašą, - atitikties įvertinimo ir tikrinimo procedūras, kurios turi būti naudojamos, atsižvelgiant į nurodytų taisyklių taikymą, - įstaigas, kurias ji paskiria atitikties įvertinimui ir tikrinimui. 3 straipsnis 1. Šiame straipsnyje: - "modernizavimas" — tai esminis darbas posistemiui arba jo daliai modifikuoti bei posistemio veikimui pakeisti, - "atnaujinimas" — tai esminis darbas posistemiui arba jo daliai pakeisti, nekeičiant posistemio veikimo, - "su technine priežiūra susijęs pakeitimas" — tai sudedamųjų dalių pakeitimas tokią pačią funkciją arba veikimą užtikrinančiomis dalimis, vykdant profilaktinę techninę priežiūrą ir šalinant gedimus. 2. Modernizavimo atveju užsakovas pateikia dokumentų, apibūdinančių atitinkamai valstybei narei skirtą projektą, rinkinį. Valstybė narė išnagrinėja tuos dokumentus ir jei reikia, atsižvelgdama į pridėtų TSS 7 skyriuje pateiktą įgyvendinimo strategiją, sprendžia, ar dėl darbų masto būtina išduoti naują leidimą pradėti eksploatuoti pagal Direktyvos 96/48/EB 14 straipsnį. Minėtas leidimas pradėti eksploatuoti yra privalomas tuo atveju, jeigu numatomi darbai gali objektyviai paveikti saugos lygį. Jeigu pagal Direktyvos 96/48/EB 14 straipsnį yra būtinas naujas leidimas pradėti eksploatavimą, valstybė narė sprendžia, ar: a) projektas apima išsamų TSS taikymą ir, jeigu jos taikomos, ar projektui taikoma Direktyvoje 96/48/EB numatyta EB patikros procedūra; ar b) kol kas neįmanoma išsamiai taikyti TSS. Šiuo atveju posistemis ne visiškai atitiks TSS, ir Direktyvoje 96/48/EB numatyta EB patikros procedūra taikoma tik toms TSS dalims, kurios yra taikomos. Abiem minėtais atvejais valstybė narė informuoja pagal Direktyvą 96/48/EB įsteigtą komitetą apie dokumentų rinkinį, įskaitant taikomas TSS dalis ir pasiektą sąveikos laipsnį. 3. Atnaujinimo ir su technine priežiūra susijusio pakeitimo atveju pridedamų TSS taikyti neprivaloma. 4 straipsnis Komisijos rekomendacijos 2001/290/EB [3] dėl transeuropinės greitųjų geležinkelių sistemos pagrindinių parametrų atitinkamos dalys netenka galios nuo pridedamų TSS įsigaliojimo dienos. 5 straipsnis Pridedamos TSS įsigalioja po šešių mėnesių nuo pranešimo apie šį sprendimą. 6 straipsnis Šis sprendimas skirtas valstybėms narėms. Priimta Briuselyje, 2002 m. gegužės 30 d. Komisijos vardu Loyola De Palacio Pirmininko pavaduotoja [1] OL L 235, 1996 9 17, p. 6. [2] 2001 m. kovo 19 d. Europos Parlamento ir Tarybos direktyva 2001/16/EB dėl transeuropinės paprastųjų geležinkelių sistemos sąveikos (OL L 110, 2001 4 20, p. 1). [3] OL L 100, 2001 4 11, p. 17. -------------------------------------------------- PRIEDAS INFRASTRUKTŪROS POSISTEMIO SĄVEIKOS TECHNINIAI REIKALAVIMAI "TURINYS 1. ĮVADAS 1.1. TECHNINĖ TAIKYMO SRITIS Šios TSS yra susijusios su infrastruktūros posistemiu, kuris yra vienas iš Direktyvos 96/48/EB II priedo 1 skirsnyje išvardytų posistemių. Šios TSS – tai šešių techninių sąveikos specifikacijų rinkinių, apimančių visus aštuonis direktyvoje apibrėžtus posistemius, dalis. "Naudotojų" ir "aplinkos" posistemio specifikacijos, kurios yra būtinos transeuropinės greitųjų geležinkelių sistemos sąveikai užtikrinti pagal esminius reikalavimus, nustatomos atitinkamose TSS. Daugiau informacijos apie infrastruktūros posistemį yra pateikta 2 skyriuje. 1.2. GEOGRAFINĖ TAIKYMO SRITIS Šių TSS geografinė taikymo sritis – tai Direktyvos 96/48/EB I priede aprašyta transeuropinė greitųjų geležinkelių sistema. Pirmiausia turėtų būti remiamasi 1996 m. liepos 23 d. Europos Parlamento ir Tarybos sprendime Nr. 1692/96/EB, pateikiančiame Bendrijos rekomendacijas dėl transeuropinio transporto tinklo plėtros arba visuose to sprendimo pakeitimuose, padarytuose peržiūrėjus minėtą sprendimą jo 21 straipsnyje numatyta tvarka, aprašytomis transeuropinio geležinkelių tinklo linijomis. 1.3. TSS TURINYS Pagal Direktyvos 96/48/EB 5 straipsnio 3 dalį ir I priedo 1 skirsnio b punktą šios TSS nustato: a) esminius posistemių ir jų sąsajų reikalavimus (3 skyrius); b) pirmiau minėtos direktyvose II priedo 3 skirsnyje aprašytus pagrindinius parametrus, kurie būtini tam, kad būtų laikomasi esminių reikalavimų (4 skyrius); c) sąlygas, kurių turi būti laikomasi, kad būtų užtikrintos tiksliai apibrėžtos toliau pateiktų geležinkelių linijų kategorijų eksploatacinės ypatybės (4 skyrius): - I kategorija: specialiai nutiestos greitųjų geležinkelių linijos, pritaikytos traukiniams važiuoti 250 km/h arba didesniu greičiu, - II kategorija: specialiai modernizuotos greitųjų geležinkelių linijos, pritaikytos traukiniams važiuoti maždaug 200 km/h, - III kategorija: specialiai modernizuotos greitųjų geležinkelių linijos, kurioms būdingos topografiniais, reljefo arba miesto statybos apribojimais užtikrinamos konkrečios ypatybės ir kuriose greitis turi būti pritaikytas kiekvienu atveju; d) įgyvendinimo nuostatas tam tikrais konkrečiais atvejais (7 skyrius); e) esminius reikalavimus (5 skyrius) atitinkančias sąveikos sudedamąsias dalis ir jų sąsajas, kurioms turi būti taikomos Europos specifikacijos, įskaitant Europos standartus, ir kurios yra būtinos transeuropinės greitųjų geležinkelių sistemos sąveikai užtikrinti; f) kiekvienu svarstomu atveju nurodoma, kuris Sprendime 93/465/EEB apibrėžtas modulis, arba, tam tikrais atvejais, kuri konkreti tvarka turi būti naudojama vertinant sudedamųjų sąveikos dalių atitiktį arba jų tinkamumą naudoti bei atlikti posistemių "EB" patikrą (6 skyrius). 2. INFRASTRUKTŪROS POSISTEMIO APIBRĖŽIMAS/TAIKYMO SRITIS 2.1. Transeuropinės greitųjų geležinkelių sistemos infrastruktūros posistemis apima visus stacionarius įrenginius, kuriais pagal esminius reikalavimus atliekamos toliau išvardytos funkcijos: - užtikrinimas, kad riedmenys važiuotų savo maršrutu, įskaitant jų vedimą ir nukreipimą kliūčių neturinčiais ruožais, bei tai funkcijai užtikrinti būtina saugos įranga, - keleivių išlaipinimas iš stotyse stovinčių traukinių ir jų įlaipinimas į traukinius. Dėl to stacionarus įrenginys, inter alia, – tai: - tarpstočio ir stočių bėgių kelias, išskyrus iešmus ir kryžmes, kurios naudojamos kaip kreipiamasis kelias, - iešmai ir kryžmės, kuriomis galima keisti riedmens važiavimo kelią, - statiniai (pvz., tiltai, tuneliai), kurie specialiomis sąlygomis leidžia apvažiuoti kliūtis, - būtina saugos ir apsauginė įranga, padedanti išlaikyti posistemio vientisumą, - atitinkamos stočių infrastruktūros (peronai, stoties prieigos ir t. t.). Stacionarūs įrenginiai atitinka 1970 m. gruodžio 18 d. EEB Reglamento Nr. 2598/70 I priede apibrėžiamus "stacionarius įrenginius", montuojamus geležinkelio linijose, apibrėžiamose 1996 m. liepos 23 d. Europos Parlamento ir Tarybos sprendimo Nr. 1692/96/EB 10 straipsnio 2 dalyje ir I priede, išskyrus signalizacijos ir telekomunikacijų įrenginius bei elektros energijos parametrų keitimo ir jos tiekimo įrenginį, kuriems taikomos konkrečios TSS. 2.2. Infrastruktūros posistemio aspektai, susiję su transeuropinio greitųjų geležinkelių sistemos sąveika, aprašyti toliau, kartu nustatant jiems skirtus principus: Tarpstočio ir stočių bėgių kelias Tarpstočio ir stočių bėgių kelias – tai mechaninė riedmenų kreipiamoji sistema, kurios charakteristikos, laikantis nustatytų saugos reikalavimų ir darbinių parametrų, leidžia važiuoti sąveikai užtikrinti tinkamiems riedmenims. Infrastruktūros posistemio sąveika užtikrinama toliau nurodytais tarpstočio bėgių kelio elementais: a) Statinių artumo gabaritas ir atstumas tarp gretimų kelių ašių Riedmenų, kontrolės, valdymo ir signalizacijos bei energijos posistemio sąsajos: riedmenų pakrovos gabaritas, stacionarių įrenginių artumo gabaritas ir srovės imtuvų kontaktinio tinklo gabaritas. Šios sąsajos apibūdina atstumą tarp skersinio riedmens kontūro, srovės imtuvo ir geležinkelio linijos statinių bei tarp prasilenkiančių riedmenų. Be privalomų reikalavimų, užtikrinančių, kad riedmenys nepažeistų statinių artumo gabarito, pirmiau minėtos sąsajos taip pat leidžia numatyti riedmenis ir stacionarius įrenginius veikiančias šonines aerodinamines jėgas. Eksploatuojamose Europos geležinkelio tinklo linijose taikomi labai įvairūs statinių artumo gabaritai, kurie susiformavo dėl istorinių aplinkybių, turėjusių lemiamą įtaką tiesiant tas linijas. Siekiant, kad tie gabaritai būtų suderinti, siūloma, jog atliekant būsimus statybos darbus būtų naudojamas privalomasis statinių artumo gabaritas, tačiau leidžiant taikyti galiojančius gabaritus, jeigu naudojant privalomąjį gabaritą tektų atlikti pernelyg daug pakeitimų. Pagal Direktyvos 96/48/EB 5 straipsnio 4 dalį pirmiau išdėstyti dalykai nekliudo taikyti didesnio statinių artumo gabarito, jeigu jo reikėtų eksploatuojant kitus traukinius. b) Vėžės plotis ir kreipiamasis bėgių kelias Atstumas tarp dviejų bėgių bei su jais besiliečiančių ratų ir bėgių formos apibrėžiamos labai išsamiai, siekiant užtikrinti infrastruktūros ir riedmenų posistemio suderinamumą. Be to, šiuo suderinamumu atsižvelgiama į eksploatuojamas geležinkelio linijas, kurios sudaro didesniąją tinklo, kuriame užtikrinama sudedamųjų jo dalių sąveika, dalį. c) Bėgių kelio apkrova Jėgos, kuriomis riedmenys veikia bėgių kelią ir kurios apibūdina riedmenų apsaugos, kad jie nenuvažiuotų nuo bėgių, sąlygas, bei bėgių kelio gebėjimą išlaikyti tų jėgų sukeliamas apkrovas, susidaro tik ratams liečiant bėgius bei įjungus bet kokią atitinkamą stabdžių įrangą, kai pastaroji tiesiogiai veikia bėgius. Tos jėgos – tai: - vertikalios jėgos – statinės, kurias sukuria aširačiams tenkanti riedmens masė, kvazistatinės, atsirandančios perduodant skersinių pagreičių sukuriamas vertikalias apkrovas, kurių nekompensuoja išorinio bėgio pakėlimas bėgių kelio kreivėje, ir dinaminės, atsirandančios dėl bėgių kelio geometrijos ir riedmenų elgsenos, - skersinės jėgos, t. y. kurios bėgių kelio kreivėje yra kvazistatinės ir kurias sukuria išorinio bėgio pakėlimu bėgių kelio kreivėje nekompensuojami skersiniai pagreičiai, ir dėl bėgių kelio geometrijos ir riedmenų elgsenos atsirandančios dinaminės jėgos, - išilginės jėgos, sukuriamos greitėjimo ir lėtėjimo pagreičiais, kai riedmenys lėtinami arba greitinami. Kiekvienam iš trijų apkrovos tipų riedmens ir bėgių kelio mechaninės sąveikos būdingi kriterijai apibrėžiami kaip apribojimai, kurių riedmuo negali viršyti, ir, priešingai, – minimalios apkrovos, kurias bėgių kelias turi būti tinkamas išlaikyti. Pagal Direktyvos 96/48/EB 5 straipsnio 4 dalį tie kriterijai negali kliudyti, jeigu reikia, pasirinkti didesnes vertes, kad būtų galima eksploatuoti kitus traukinius. Minėti būdingi riedmens ir bėgių kelio sąveikos saugos kriterijai – tai riedmenų posistemio sąsajos. Iešmai ir kryžmės Be jau minėtų prie ištisinių geležinkelio linijų, toliau išvardijami iešmo elementai yra susiję su infrastruktūros posistemio tinkamumu užtikrinti sąveiką: a) konkrečios bėgių ir ratų sąlyčio vietos iešmuose bei kryžmėse ir mechaninės apkrovos iešmo atšakiniuose bėgių keliuose, leidžiantys pašalinti nuvažiavimo nuo bėgių riziką – tai riedmenų posistemio sąsajos; b) valdymo, kontrolės ir smailių užrakinimo sistemos, užtikrinančios, kad važiuodami per iešmus ratai pasuktų nustatytu bėgių keliu – tai eksploatavimo posistemio sąsajos. Civilinės statybos darbai ir geležinkelio linijos statiniai Be pirmiau minėtų jėgų ir apkrovų, kurios veikia ištisinę geležinkelio liniją, greitųjų geležinkelių eismas turi didelę įtaką geležinkelio linijos po kelio pralaida (viaduku) dinaminėms ypatybėms, geležinkelio linijos tam tikrai įrangai ir slėgio pokyčiams tuneliuose. Civilinės statybos ir geležinkelio linijos statinių toliau išvardijami elementai yra susiję su infrastruktūros posistemio sąveikos užtikrinimu: a) Dinaminės mechaninės apkrovos Tos apkrovos, jei tai yra geležinkelio linijos apkrovas išlaikantys statiniai, priklauso nuo apkrovų, kuriomis riedmenų ašys veikia tuos statinius, dažnumo ir jos siejasi su riedmenų posistemiu. b) Geležinkelio linijos statinių aerodinaminės apkrovos Priklauso nuo sąveikai užtikrinti tinkamos traukinio sekcijos aerodinaminių charakteristikų ir dėl to laikytinos riedmenų posistemio sąsajomis. c) Slėgio pokyčiai tuneliuose Slėgio pokyčiai, kurie keleivius veikia riedmenims važiuojant per tunelius, iš esmės priklauso nuo traukinio sekcijos važiavimo greičio, jos skerspjūvio ploto, ilgio ir aerodinaminės formos bei tunelio ilgio ir skersinio pjūvio. Tie pokyčiai yra apribojami leistinomis vertėmis, kurios nustatomos atsižvelgiant į keleivių sveikatą, it dėl to jie laikytini sąsaja su riedmenų posistemiu. Susijusios stočių infrastruktūros Infrastruktūros posistemis apima priemones, leidžiančias keleiviams įlipti į traukinius: stočių peronus ir peronų detales bei įrenginius. Į šiuos elementus atsižvelgiama užtikrinant sąveiką: - peronų aukštį ir ilgį, - slėgio pokyčius traukiniams važiuojant per požemines stotis. Šios sąsajos yra susijusios su riedmenų posistemiu. Apsaugos ir saugos įranga Geležinkelio linijos zonos saugos įranga, riedmenų apsaugos įranga ir įkaitusių ašidėžių nustatymo prietaisai, kurie yra susieti su riedmenų, kontrolės, valdymo ir signalizacijos ir eksploatavimo posistemiais. Šių TSS taikymo sritis taip pat apima: - priemones, būtinas užtikrinti, kad įrenginiai būtų kontroliuojami ir jų techninė priežiūra atliekama taip, jog jie atitiktų esminius reikalavimus, - būtinos infrastruktūros priemonės aplinkai apsaugoti, kurios atitiktų aplinkos posistemio reikalavimus, - tam tikras keleivių saugumui užtikrinti skirtas priemones, jeigu sutriktų greitųjų geležinkelių traukinių eksploatavimas, kurios būtų taikomos kaip eksploatavimo posistemio reikalavimai. 3. ESMINIAI REIKALAVIMAI 3.1. Pagal Direktyvos 96/48/EB 4 straipsnio 1 dalį transeuropinė greitųjų geležinkelių sistema, jos posistemiai ir jų sąveikos sudedamosios dalys turi atitikti direktyvos III priedo bendrosiose sąlygose nurodytus esminius reikalavimus. 3.2. Esminiai reikalavimai taikomi: - saugai, - patikimumui ir prieinamumui, - sveikatai, - aplinkos apsaugai, - techniniam suderinamumui. Pagal Direktyvą 96/48/EB esminiai reikalavimai gali būti bendrojo pobūdžio ir taikomi visai transeuropinei greitųjų geležinkelių sistemai arba gali turėti kiekvienam posistemiui ir jo sudedamosioms dalims būdingus konkrečius požymius. Jeigu laikomasi esminių reikalavimų, infrastruktūros posistemiui neprivaloma taikyti 4 skyriuje aprašytų specifikacijų (jos netaikomos posistemiui), o 5 skyriuje aprašytos specifikacijos netaikomos sudedamosioms sąveikos dalims, kaip buvo įrodyta 6 skyriuje aprašytos įvertinimo procedūros patikimais rezultatais. 3.3. Be požymių, nurodytų pagal Direktyvos III priedą, infrastruktūros posistemio konkretūs požymiai yra šie. SAUGA Pagal Direktyvos 96/48/EB III priedą infrastruktūros posistemiui saugos požiūriu taikomi šie bendri reikalavimai: "1.1.1. Saugai svarbios sudedamosios dalys, ypač susijusios su traukinių eismu, turi būti projektuojamos, gaminamos arba surenkamos, techniškai prižiūrimos ir tikrinamos taip, kad būtų užtikrintas tinklui nustatytus tikslus atitinkantis saugos lygis, įskaitant nustatytuosius tikslus, jeigu susiklostytų konkrečios pavojingos padėtys. 1.1.2. Taikomi rato/bėgių kontakto parametrai turi atitikti stabilumo reikalavimus, kad būtų galima užtikrinti saugų eismą, kai važiuojama didžiausiu leistinu greičiu. 1.1.3. Naudojamos sudedamosios dalys turi išlaikyti visas įprastas arba pavojingas apkrovas, kurios gali būti sukurtos eksploatuojant tas dalis. Kiekvieno atsitiktinio gedimo poveikis saugai turi būti apribotas atitinkamomis priemonėmis. 1.1.4. Projektuojant stacionarius įrenginius ir riedmenis bei pasirenkant naudotinas medžiagas turi būti siekiama, kad kilus gaisrui, būtų ribojamas ugnies ir dūmų susidarymas, jų plitimas bei poveikis." Siekiant laikytis bendrųjų reikalavimų, tinklui iškeltus tikslus atitinkančiu lygiu infrastruktūra turi: - leisti, kad traukiniai galėtų važiuoti be rizikos nuvažiuoti nuo bėgių arba susidurti su kitais traukiniais ar kitais riedmenimis arba stacionariomis kliūtimis bei išvengdami nepriimtinos rizikos, kurią kelia traukos elektros energiją tiekianti įranga, - neprarasdama stabilumo ir užtikrindama privalomus darbinius parametrus išlaikyti statines arba dinamines vertikalias, skersines ir išilgines apkrovas, kuriomis traukinių sekcijos veikia infrastruktūrą nurodytose bėgių kelio vietose, - būti tinkama, kad būtų kontroliuojama ir techniškai prižiūrima įranga, kuri yra būtina užtikrinant svarbių sudedamųjų dalių saugų veikimą, - savo sudėtyje neturėti medžiagų, kurios galėtų išskirti pavojingus dūmus, kilus gaisrui; šis reikalavimais taikomas tik ribotos erdvės vietose įrengtiems infrastruktūros elementams (tuneliams, dengtoms tilto perdangoms ir požeminėms stotims). Šis reikalavimas privalomas atsižvelgiant į žmonių sveikatą. Be to, infrastruktūros posistemiui taikomi šie konkretūs reikalavimai: "2.1.1. Turi būti imtasi atitinkamų priemonių, užtikrinančių, kad būtų užkirstas kelias prieiti prie greitųjų geležinkelių linijos įrangos arba draudžiamu būdu į ją įsibrauti. Turi būti imtasi priemonių, kad būtų sumažintas galintis žmonėms iškilti pavojus, ypač stotyse, pro kurias traukiniai važiuoja dideliu greičiu. Infrastruktūros, į kurias gali patekti žmonės, turi būti suprojektuotos ir įrengtos taip, kad būtų sumažinti visi pavojai žmogaus sveikatai (stabilumas, gaisras, prieiga, evakavimas, peronai ir t. t.). Turi būti numatytos atitinkamos nuostatos, kad būtų atsižvelgiama į ypatingas saugos sąlygas labai ilguose tuneliuose." Siekiant vykdyti minėtus konkrečius reikalavimus, infrastruktūros posistemis tinklui iškeltus tikslus atitinkančiu saugos lygiu turi: - užtikrinti, kad prieiti prie įrangos, išskyrus peronų vietas, į kurias leidžiama patekti keleiviams, paprastai galėtų tik leidimą turintis darbuotojas, - leisti pašalinti pavojų, kad nepageidaujami žmonės arba transporto priemonės nepatektų į geležinkelio linijos zoną, - užtikrinti, kad pagal įprastus reikalavimus eksploatuojant geležinkelio liniją keleiviams prieinamos vietos būtų numatytos pakankamu atstumu nuo bėgių kelio, kuriuo dideliu greičiu važiuoja traukiniai arba tos vietos nuo bėgių kelio būtų tinkamai atskirtos taip, jog būtų pašalintas bet koks pavojus keleivių saugumui, bei kad į tas keleiviams prieinamas vietas būtų numatyti būtini prieigos keliai, kuriai keleivius būtų galima evakuoti, pirmiausia požeminėse stotyse, - turėti tinkamas priemones neįgaliesiems keleiviams patekti į jiems skirtus plotus ir leidžiančias juos iš tų plotų evakuoti, - užtikrinti, kad keleiviai nepatektų į pavojingas vietas tuo atveju, jeigu greitųjų geležinkelių traukinys sustotų ne stotyje, o tam nenumatytoje vietoje, - užtikrinti, kad ilguose tuneliuose būtų imtasi specialių priemonių gaisro pavojui sumažinti arba užkirsti jam kelią ir keleivių evakavimui paspartinti. Laikoma, kad pirmiau minėti reikalavimai įvykdyti, jeigu 6 skyriuje aprašyta įvertinimo tvarka įrodoma, kad toliau nurodytiems parametrams, elementams ir sudedamosioms dalims buvo taikytos išsamios 4 ir 5 skyrių specifikacijos ir kad buvo tinkamai atsižvelgta į galimas pasekmes, jeigu sugestų toliau paminėti saugos elementai. Saugos reikalavimų parametrai Toliau išvardyti ir 4 skyriuje apibūdinti su susidūrimo ir riedmenų nuvažiavimo nuo bėgių pavojumi susiję šių TSS parametrai – tai saugos reikalavimų parametrai: a) Minimalus infrastruktūros gabaritas (1 parametras – 4.1.1 ir 4.3.3.1 punktai) Pasirinkti statinių artumo gabaritai turi leisti: - naujai nutiestose greitųjų geležinkelių linijose užtikrinti, kad greitųjų geležinkelių traukiniai galėtų važiuoti su pakankama gabarito atsarga, kuri numatoma atsižvelgiant į ateityje atliktinus tų traukinių projekto pakeitimus, - eksploatuojamose geležinkelio linijose užtikrinti, kad tos pačios traukinių sekcijos galėtų važiuoti nustačius mažesnę gabarito atsargą tam, jog būtinus pakeitimus būtų galima įdiegti per ilgesnį laiką. b) Minimalus kreivės spindulys (2 parametras – 4.1.2 ir 4.3.3.8 punktai) Minimalus kelio kreivės spindulys kartu su išorinio bėgio pakėlimu bėgių kelio kreivėje, apibūdina didžiausią išorinio bėgio pakėlimo bėgių kelio kreivėje nepakankamumą riedmeniui važiuojant tam tikru greičiu. Išorinio bėgio pakėlimo bėgių kelio kreivėje nepakankamumas – tai vienas iš bėgių kelio apkrovą apibūdinančių elementų. Įrengiant infrastruktūrą turi būti atsižvelgta į riedmenų vežamąjį pajėgumą ir techninius jų apribojimus. Šiuo atveju kalbama apie potencialių greičių išlaikymą, greitėjimo galimybę ir stabdymo bei sustojimo reikalavimus. Dėl to nustatomas toks minimalus kreivių spindulys, kad šiems sudedamiesiems sąveikoms elementams nustatyto išorinio bėgio pakėlimo bėgių kelio kreivėje ir išorinio bėgio pakėlimo bėgių kelio kreivėje nepakankamumo būtų laikomasi važiuojant didžiausiu geležinkelio linijoje leistinu greičiu. c) Didžiausia bėgių kelio apkrova (4 parametras – 4.1.4 ir 4.3.3.16 punktai) Skersinės ir vertikalios jėgos – tai lemiami riedmenų dinaminės elgsenos bėgių kelyje ir viršutinės bėgių kelio konstrukcijos nuovargio charakteristikoms įtakos turintys veiksniai. Tos vertikalios ir skersinės jėgos, kad būtų užtikrintas saugus važiavimas didžiausiu leistinu greičiu, turi atitikti šiuos reikalavimus: 1) jei tai yra vertikalios statinės jėgos: infrastruktūra turi būti suprojektuota taip, kad išlaikytų bent didžiausią sąveikai užtikrinti tinkamų riedmenų TSS nurodytą ašies apkrovą, neatsižvelgiant į tų riedmenų didžiausią greitį arba jų tipą; 2) jei tai yra vertikalios ir skersinės kvazistatinės bei dinaminės jėgos: infrastruktūra turi būti suprojektuota taip, kad išlaikytų bent didžiausias apkrovas, atitinkančias būdingus riedmens/bėgių kelio sąveikos saugos kriterijus, kurie nustatyti toliau pateiktais apribojimais, taikomais važiuojantiems riedmenims: - vertikalios dinaminės jėgos: šių bendrų dinaminių jėgų apribojimas nustatomas kaip vardinė ratų apkrovos funkcija, - skersinės dinaminės jėgos: bendra skersinė jėga, kuria aširatis veikia bėgių kelią ir kuri gali bėgį paslinkti balasto sampilu, neturi viršyti ribinės vertės, kuri yra ašies vardinės apkrovos funkcija (PRUDD' HOMME riba). Dinaminių skersinių ir vertikalių jėgų, kuriomis ratas veikia bėgį, santykis neturi viršyti riedmens nuvažiavimo nuo bėgių koeficiento. Nustatant tuos apribojimus atsižvelgiama į kvazistatines jėgas, kurios susidaro dėl išorinio bėgio pakėlimo bėgių kelio kreivėje nepakankamumo, ir pastaruoju kriterijumi apibrėžiami bėgių kelio kreivės spinduliai bei leistinos bėgių kelio geometrijos sąlygos, kurios nagrinėjamos šiose TSS (4 skyrius). Tie parametrai – tai būtina sąlyga riedmens priimamiesiems bandymams atlikti. Be to, rato ir bėgio kontakto geometrija turi būti tokia, kad būtų užtikrintas stabilus vežimėlių važiavimas, kuris apima rato ir bėgio sąveikos tiesiose ir didelio spindulio kreivėse apribojimą atsižvelgiant į važiavimo greitį. Tos lygiaverčio kūgiškumo vertės laikymasis turi būti užtikrintas, jei tai yra infrastruktūra, atitinkamu dokumentais pagrįstu vėžės pločio, išorinio bėgio pakėlimo bėgių kelio kreivėje ir bėgio galvutės profilio pasirinkimu ištisiniame bėgių kelyje ir panašiuose iešmuose; 3) jei tai yra išilginės jėgos ir stabdymo įrangos sukeliamos apkrovos: pirma, stabdymo jėgos bėgį gali paslinkti bėgio sąvaržose ir (arba) priversti ratus slysti bei, antra, pakelti bėgio temperatūrą, kai, jeigu naudojami ne frikciniai stabdžiai, energija išsklaidoma bėgyje. Dėl to svarbu, kad būtų apribota didžiausia stabdymo jėga. Aptariami saugos kriterijai, pirma, yra susiję su bendrais didžiausiais greitėjimo ir lėtėjimo pagreičiais, kuriuos traukinio galios ir stabdžių sistemos perduoda bėgių keliui, ir, antra, maksimaliu bėgio temperatūros padidėjimu, kurį gali sukelti nefrikcinės traukinio stabdžių sistemos. Pastaroji sąlyga – tai kinetinės energijos kiekio, kurį nefrikcinės stabdžių sistemos gali perduoti bėgiui, apribojimas. Posistemio saugos reikalavimų elementai Toliau išvardyti posistemio elementai – tai svarbios saugos sudedamosios dalys ir tų elementų išsamios charakteristikos turi atitikti šių TSS 4 skyriuje nustatytus reikalavimus: Riedmenų vežimėlių važiavimo sklandumas apibūdina bėgių kelią veikiančių skersinių apkrovų lygį. Jis apibrėžiamas šiais elementais: - vėžės pločiu (4.3.3.10 punktas), - bėgių kelio nuolydžiu (4.3.3.11 punktas), - bėgio galvutės profiliu (4.3.3.12 punktas), - lygiaverčiu kūgiškumu (4.3.3.9 punktas). Toliau išvardyti elementai taip pat apibūdina bėgių kelią, iešmus ir kryžmes veikiančių vertikalių jėgų (4.3.3.16 punktas), skersinių jėgų (4.3.3.17 punktas) ir išilginių jėgų lygį: - išorinio bėgio pakėlimas bėgių kelio kreivėje (4.3.3.7 punktas), - išorinio bėgio pakėlimo bėgių kelio kreivėje nepakankamumas (4.3.3.8 punktas), - geometrinė bėgių kelio kokybė (4.3.3.18 punktas), - bėgių kelio, iešmų ir kryžmių atsparumas stabdymo ir pagreičio jėgoms (4.3.3.21 punktas), - šoninių vėjų poveikis (4.3.3.23 punktas). Skirstymo keliais važiuojant dideliu greičiu, iešmai turi būti suprojektuoti ir išdėstyti vienoje linijoje ypač kruopščiai dėl to, kad: - atsižvelgiant į atšakinio bėgių kelio virsmo kreivę, išorinio bėgio pakėlimo kreivėje nepakankamumas turi būti specialiai apribotas, - kryžmių ir bukųjų kryžmių iešmo smailės bei slankiosios kryžmų šerdys turi turėti blokavimo sistemas, - iešmo smailių profiliai ir iešmų bei kryžmių funkciniai matmenys (suleidimai ir tarpai) turi atitikti ratų profilius ir leistinuosius aširačių matmenų nuokrypius. Šie posistemio elementai užtikrina, kad riedmenys galėtų važiuoti iešmais ir kryžmėmis: - iešmų ir kryžmių išorinio bėgio pakėlimo bėgių kelio kreivėje nepakankamumas (4.3.3.8b punktas), - iešmai ir kryžmės (4.3.3.19 ir 4.3.3.20 punktai). Projektuojant inžinerinius statinius turi būti atsižvelgiama į geležinkelio linijos apkrovą, kad: - būtų laikomasi bėgių kelio saugos ir deformacijos kriterijų, privalomų dėl greitųjų geležinkelių traukinių ir techninės priežiūros riedmenų poveikio. Apskaičiuojant tų inžinerinių statinių apkrovos modelius atsižvelgiama į pirmiau minėtas sąlygas, - nuolatos būtų vykdomi bėgių kelio saugos ir ratų – bėgių sąlyčio reikalavimai, ypač atsižvelgiant į dinaminį greitųjų geležinkelių traukinių poveikį. Dėl to apibrėžiamas ribojamasis kriterijus, kuriuo apibūdinami pirmiau minėtu požiūriu sąveikai užtikrinti tinkami riedmenys ir kuris garantuoja, kad pagal aplinkos apsaugos standartus suprojektuoti inžineriniai statiniai bus tinkami tiems riedmenims. Su inžineriniais statiniais susiję posistemio elementai – tai: - vertikalios inžinerinių statinių apkrovos (4.3.3.13 punktas), - skersinės horizontalios inžinerinių statinių apkrovos (4.3.3.14 punktas), - išilginės inžinerinių statinių apkrovos (4.3.3.15 punktas). Žmonių arba transporto priemonių patekimas į geležinkelio linijos zoną arba nenumatytas jų atsidūrimas toje zonoje gali kelti pavojų eismui ir to pavojaus pobūdis bei grėsmingumas būtų vienodas visų tipų traukiniams – ir tinkamiems sąveikai užtikrinti, ir kitiems. Jeigu laikoma, kad to pavojaus grėsmė yra didelė, turėtų būti naudojamos tinkamos apsaugos priemonės: tvoros prie geležinkelio linijos zonos, apsauginiai tiltų aptvarai ir (arba) turi būti sumontuojami detektoriai, perduodantys informaciją apie nenumatytą kelių transporto priemonės įvažiavimą į vienalygę pervažą. Kiekviena valstybė narė nacionaliniais teisės aktais pašalina pavojų, kad žmonės arba transporto priemonės nenumatytu būdu nepatektų į geležinkelio linijos zoną. Su ta rizika susijęs elementas – tai: - prieiga prie geležinkelio linijos įrangos ir įsibrovimas į ją (4.3.3.25 punktas). Sudedamosios saugos reikalavimų dalys Toliau išvardytos sudedamosios dalys – tai šių TSS 5 skyriuje aptartos sąveikos sudedamosios dalys, kurios pateiktos su saugos reikalavimais susijusių sąsajų antraštėje: - bėgiai (5.2.1 sudedamoji dalis), - bėgių sąvaržos (5.2.2 sudedamoji dalis) ir bėgių kelio pabėgiai ir kitos bėgio atramos (5.2.3 sudedamoji dalis), - iešmai ir kryžmės (5.2.4 sudedamoji dalis). PATIKIMUMAS IR PRIEINAMUMAS Pagal Direktyvos 96/48/EB III priedą bendrieji patikimumo ir prieinamumo reikalavimai, susiję su infrastruktūros posistemiu yra šie: "1.2. Su traukinių eismu susijusių stacionarių arba keičiamųjų sudedamųjų dalių kontrolė ir techninė priežiūra turi būti organizuojama, atliekama ir kiekybiškai apibūdinama taip, kad tų dalių veikimas būtų užtikrintas pagal joms numatytas sąlygas." Siekiant įvykdyti minėtą reikalavimą, būtina laikytis šių sąlygų: - saugos požiūriu svarbioms sąsajoms, kurių charakteristikos eksploatuojant sistemą gali pasikeisti, turi būti skiriama pagrindinė kontrolės ir techninės priežiūros planų, apibūdinančių tų elementų kontrolės ir reguliavimo sąlygas, dalis. Šis reikalavimas pirmiausia taikomas šiems posistemio elementams, kuriems jau buvo skirti saugos reikalavimai: - vėžės pločiui (4.3.3.10 punktas), - išorinio bėgio pakėlimui bėgių kelio kreivėje (4.3.3.7 punktas), - geometrinei bėgių kelio kokybei (4.3.3.18 punktas), - iešmams ir kryžmėms (4.3.3.19 ir 4.3.3.20 punktai), - infrastruktūra turi būti suprojektuota taip, kad techninę priežiūrą būtų galima lengvai atlikti priemonėmis, skirtomis techninės priežiūros planui įgyvendinti. Saugos požiūriu svarbioms sąsajoms užtikrinti naudojami produktai turi turėti tinkamas susidėvėjimo charakteristikas ir techninės priežiūros planui įgyvendinti būtini remonto riedmenys, tikrinimo ir techninės priežiūros riedmenys turi būti tinkami važiuoti geležinkelio linija ir dirbti joje. Šis reikalavimas taikomas šiems elementams: - bėginio plieno rūšis (5.2.1 sudedamoji dalis), - inžineriniai statiniai, vertikalios statinės apkrovos (4.3.3.13 punktas). SVEIKATA Pagal Direktyvos 96/48/EB III priedą bendrieji žmonių sveikatos reikalavimai, susiję su infrastruktūros posistemiu, yra šie: "1.3.1. Traukiniuose ir geležinkelių infrastruktūrose neturi būti naudojamos medžiagos, kurios dėl jų naudojimo būdo keltų pavojų žmonių, turinčių priėjimą prie šių medžiagų, sveikatai. 1.3.2. Tos medžiagos turi būti parinktos, išdėstytos ir naudojamos taip, kad būtų apribotos kenksmingų arba pavojingų garų ar dujų emisijos, ypač kilus gaisrui." Minėti bendrieji reikalavimai taikomi infrastruktūros posistemio įvairių elementų priešgaisrinei apsaugai. Atsižvelgiant į tai, kad infrastruktūrą sudarančių produktų (bėgių kelias ir civilinės statybos darbai) atžvilgiu gaisro pavojus yra mažas, šis reikalavimas privalomas tik požeminiams objektams, į kuriuos patenka žmonės įprastu būdu teikiant paslaugas. Dėl to produktams, kurie sudaro bėgių kelio ir civilinės statybos darbų sąsajas, nenustatomi jokie reikalavimai, išskyrus tuos specialius objektus. Atsižvelgiant į pastarąjį dalyką, Bendrijos direktyvos dėl sveikatos, taikytinos inžineriniams statiniams, turi būti taikomos nepaisant to, ar tie inžineriniai statiniai yra susiję su transeuropinės greitųjų geležinkelių sistemos sudedamųjų dalių sąveika. Būtina laikytis ne tik pirmiau minėtų bendrųjų reikalavimų, bet ir apriboti slėgio pokyčius, kurie gali veikti keleivius ir geležinkelio darbuotojus traukiniui važiuojant tuneliais, dengtomis tilto perdangomis ir per požemines stotis bei oro srautų, požeminėse stotyse galinčių veikti keleivius, greičius; peronuose ir požeminių stočių vietose, į kurias leidžiama patekti keleiviams, turi būti pašalintas sužalojimo elektros srove pavojus. - Dėl to turi būti imtasi priemonių, tinkamai pasirenkant atitinkamų inžinerinių statinių angų skerspjūvį arba naudojant pagalbinius įrenginius, kad būtų įvykdyti sveikatos reikalavimai, privalomi atsižvelgiant į didžiausius slėgio pokyčius, patiriamus tunelyje kai per jį važiuoja traukinys. - Požeminėse stotyse turi būti imtasi priemonių statybinėms ypatybėms, kuriomis sumažinami gretimų tunelių sukeliami slėgio pokyčiai, įdiegti arba pagalbiniams įrenginiams, oro srautų greitį mažinantiems iki žmonėms priimtinų verčių, panaudoti. - Turi būti imtasi priemonių, kad keleiviams prieinamose vietose būtų pašalinta sužalojimo elektros srove nepriimtina rizika. Su sveikatos reikalavimais susiję posistemio elementai - darbai žemiau žemės paviršiaus, pvz., tuneliuose ir atviruoju būdu statomuose požeminiuose statiniuose (4.3.3.6 punktas), - keleivių peronai (4.3.3.26 punktas), - požeminės stotys (4.3.3.27 punktas). APLINKOS APSAUGA Pagal Direktyvos 96/48/EB III priedą su infrastruktūros posistemiu susiję bendrieji aplinkos apsaugos reikalavimai yra šie: "1.4.1. Transeuropinės greitųjų geležinkelių sistemos įdiegimo ir eksploatavimo poveikis aplinkai turi būti įvertintas, ir į jį turi būti atsižvelgiama projektuojant sistemą pagal galiojančias Bendrijos nuostatas. 1.4.2. Traukiniuose ir infrastruktūroje naudojamos medžiagos turi užkirsti kelią aplinkai kenksmingų ir pavojingų garų arba dujų emisijoms; ypač kilus gaisrui." Be pateiktų bendrųjų reikalavimų laikymosi, prie greitųjų geležinkelių infrastruktūros skleidžiamas išorinis triukšmas ir vibracija turi atitikti apribojimus, kurie leistų apsaugoti greta gyvenančius žmones. Aplinkos parametrai - Ribinės išorinio triukšmo charakteristikos (14 parametras, 4.1.7 ir 4.2.3.1.2 punktai). - Ribinės išorinės vibracijos charakteristikos (18 parametras, 4.1.8 ir 4.2.3.1.2 punktai). TECHNINIS SUDERINAMUMAS Pagal Direktyvos 96/48/EB III priedą su infrastruktūros posistemio techniniu suderinamumu susiję bendrieji reikalavimai yra šie: "1.5. Infrastruktūros ir stacionarių įrenginių techninės charakteristikos turi būti suderintos vienos su kitomis ir su transeuropinėje greitųjų geležinkelių sistemoje naudotinais traukiniais. Jeigu paaiškėja, kad tas charakteristikas tam tikruose tinklo ruožuose taikyti yra pernelyg sunku, galima įdiegti laikinus sprendimus, kurie suderinamumą užtikrintų ateityje." Kad tie reikalavimai būtų įvykdyti, turi būti laikomasi šių sąlygų: - nustatomi tokie tinklo, kuriame užtikrinama sudedamųjų dalių sąveika, statinių artumo gabaritai, atstumas tarp bėgių kelio centrų, bėgių kelio tiesinimas, didžiausia įkalnė ir nuokalnė bei geležinkelio linijos keleivių perono ilgis bei aukštis, kad būtų užtikrintas dvišalis suderinamumas ir suderinamumas su sąveikai užtikrinti tinkamais traukiniais, - įranga, kuri ateityje gali būti reikalinga, kad ne greitųjų geležinkelių traukiniai galėtų važiuoti transeuropine greitųjų geležinkelių sistema, neturi kliudyti sąveikai užtikrinti tinkamų traukinių sekcijų eismui, - viršutinės bėgių kelio dalies konstrukcijos charakteristikos perduodant elektros energiją turi būti suderintos su naudojamomis elektrifikavimo ir kontrolės, valdymo bei signalizacijos sistemomis. Techninio suderinamumo reikalavimų parametrai — mažiausias infrastruktūros statinių artumo gabaritas (1 parametras – 4.1.1 ir 4.3.3.1 punktai): be jau minėto saugos reikalavimo, infrastruktūros statinių artumo gabaritas turi leisti srovės imtuvo pagal nustatytus reikalavimus eksploatuoti kartu su geležinkelio linijos viršutinės dalies įranga, — mažiausias bėgių kelio kreivės spindulys (2 parametras – 4.1.2 ir 4.3.3.8 punktai): be jau minėto saugos reikalavimo, pasirenkant geležinkelio linijų kreivės spindulius ir, vadinasi, mažiausią bėgių kelio kreivių spindulį, apibūdinamas riedmenų lingių įtaisų skersinių poslinkių dydis – didžiausia ir vidutinė eksploatavimo amplitudė. Šį parametrą apibūdinant vidutinėmis ir didžiausiomis vertėmis, galima pasirinkti optimaliausią riedmenų lingių konstrukciją, — vėžės plotis (3 parametras – 4.1.3 ir 4.3.3.10 punktai): nustatoma, kad atstumas tarp bėgių (vėžė) – tai pamatinė standartinė 1435 mm vertė, kuri naudojama didesnėje Europos tinklų dalyje, — mažiausias peronų ilgis (5 parametras – 4.1.5 punktas): transeuropinės greitųjų geležinkelių sistemos stotyse naudojamų peronų mažiausias ilgis turi būti suderintas su traukinių sekcijų, kurios tose stotyse turi sustoti, kad į jas galėtų įlipti ir iš jų išlipti keleiviai, ilgiu, — peronų aukštis (6 parametras – 4.1.6 ir 4.3.3.26 punktai): transeuropinės greitųjų geležinkelių sistemos stotyse naudojamų peronų aukštis turi būti suderintas su traukinių sekcijų, kurios tose stotyse turi sustoti, kad į jas galėtų įlipti ir iš jų išlipti keleiviai, laiptų aukščiu, — didžiausia nuokalnė ir įkalnė (24 parametras – 4.1.11 ir 4.3.3.4 punktai): transeuropinės greitųjų geležinkelių sistemos geležinkelio linijų didžiausios nuokalnės ir įkalnės turi būti suderintos su sąveikai užtikrinti tinkamų traukinių sekcijų nurodytomis galios ir stabdymo charakteristikomis, kad nereikėtų nepriimtinu būdu įkalnėse mažinti greičio arba kad neiškiltų pavojus, jog nebus laikomasi stabdymo kelio važiuojant nuokalnėmis, — minimalus atstumas tarp bėgių kelio centrų (25 parametras – 4.1.12 ir 4.3.3.2 punktai): turi būti nustatyta tokia atstumo tarp bėgių kelio centrų vertė, kad ji būtų suderinama su sąveikai užtikrinti tinkamų riedmenų kėbulų atsparumu aerodinaminėms prasilenkiančių traukinių jėgoms. Techninio suderinamumo reikalavimų elementai — išorinio bėgio pakėlimo bėgių kelio kreivėje nepakankamumas (4.3.3.8 punktas): išorinio bėgio pakėlimo bėgių kelio kreivėje nepakankamumas – bėgių kelio kreivės spindulio ir išorinio bėgio pakėlimo bėgių kelio kreivėje funkcija – tai bėgių kelio tiesinimo sąsajos, apibūdinančios riedmens įgaunamų skersinių pagreičių lygį, elementas, — įkaitusių ašidėžių nustatymo prietaisai (4.3.3.24 punktas): jeigu įkaitusių ašidėžių nustatymo prietaisus privalu sumontuoti sąveikai užtikrinti tinkančiose geležinkelio linijose, siekiant, kad jomis galėtų važiuoti kiti traukiniai (kaistančių ašių užfiksavimo funkcija yra numatyta sąveikai užtikrinti tinkamuose greitųjų geležinkelių tinklo riedmenyse), naudojamos prietaisų sistemos neturi apriboti greitųjų geležinkelių traukinių eismo bei detektorių veikimo neturi trikdyti greitųjų geležinkelių traukinių eismas, — viršutinės bėgių kelio konstrukcijos elektrinės charakteristikos (4.3.3.28 punktas): bėgių kelio elektrinės charakteristikos turi būti tokios, kad jis būtų tinkamas traukos atgalinės srovės laidininkas (energijos posistemis) ir būtų pritaikytas bet kokioms kitoms su tam tikrų tipų traukinių kontrolės sistemomis susijusioms funkcijoms atlikti (kontrolės, valdymo ir signalizacijos posistemis). Bėgių sąvaržų ypatybės taip pat turi atitikti pirmiau minėtą reikalavimą. 3.4. Patikra, ar infrastruktūros posistemis bei jo sudedamosios dalys atitinka esminius reikalavimus, atliekama pagal Direktyvoje 96/48/EB pateiktas nuostatas. 4. INFRASTRUKTŪROS POSISTEMIO APRAŠYMAS Transeuropinė greitųjų geležinkelių sistema (jai taikoma Direktyva 96/48/EB ir infrastruktūros posistemis yra sudedamoji tos sistemos dalis) – tai integruota sistema, kurios pagrindinius parametrus, sąsajas ir veikimą privaloma patikrinti, ypač siekiant užtikrinti, kad esminių reikalavimų požiūriu ta sistema būti tinkama sąveikai užtikrinti. Sąveikos požiūriu infrastruktūros posistemis apibūdinamas toliau pateiktais pagrindiniais parametrais, sąsajomis ir eksploatacinių charakteristikų reikalavimais: 4.1. PAGRINDINIAI INFRASTRUKTŪROS POSISTEMIO PARAMETRAI Pagrindiniai greitųjų geležinkelių linijų infrastruktūros posistemio parametrai aprašyti ir pateikti šiame skyriuje. Specialūs geležinkelio linijų, kurių lygis buvo pakeltas, ir jungiamųjų geležinkelio linijų reikalavimai smulkiai išdėstyti 4.3 punkte. Pagrindiniai sąveikai užtikrinti būtini parametrai – tai išvardytieji Direktyvos 96/48/EB II priede. Devyni iš jų – tai infrastruktūros parametrai: - mažiausias infrastruktūros gabaritas (1), - mažiausias bėgių kelio kreivės spindulys (2), - vėžės plotis (3), - didžiausia bėgių kelio apkrova (4), - mažiausias perono ilgis (5), - perono aukštis (6), - ribinės išorinio triukšmo charakteristikos (17), - ribinės išorinės vibracijos charakteristikos (18), - su neįgaliųjų asmenų prieiga susijusios charakteristikos (22). Be pastarųjų pagrindinių, taip pat turėtų būti atsižvelgta į šiuos: - didžiausi slėgio pokyčiai tuneliuose (23), - didžiausios įkalnės ir nuokalnės (24), - mažiausias atstumas tarp bėgių kelio centrų (25). Tam tikros sąsajos priklauso nuo pagrindinių parametrų. Visas sąsajų ir jas apibūdinančių elementų sąrašas yra pateiktas 4.2 punkte. 4.1.1. Mažiausias infrastruktūros gabaritas (1 parametras) Tiesiant greitųjų geležinkelių linijas, naudotinas mažiausias infrastruktūros gabaritas turi atitikti etaloninį GC kinematinį profilį (žr. G priedą). Eksploatuojamų greitųjų geležinkelių linijų, modernizuotų linijų ir jungiamųjų linijų mažiausias infrastruktūros gabaritas turi atitikti GC tik tose geležinkelio linijose, kurias įvertinus ekonominiu požiūriu paaiškėja, kad tokia investicija būtų pelninga. Atitinkamose skirtingos kategorijos geležinkelio linijose taikomos "mažiausio statinių artumo gabarito" elemento (4.3.3.1 punktas) nuostatos yra nustatytos 4.3.3 punkte, o geležinkelio linijose, kurioms būdingos specialios ypatybės – 7.3 punkte. 4.1.2. Mažiausias bėgių kelio kreivės spindulys (2 parametras) Projektuojant greitųjų geležinkelių eismui skirtas linijas, turi būti pasirenkamas toks mažiausias bėgių kelio kreivės spindulys, kad, jei tai yra išorinio bėgio pakėlimas bėgių kelio kreivėje (4.3.3.7 punktas), nagrinėjamai bėgių kelio kreivei nustatytas privalomas išorinio bėgio pakėlimo bėgių kelio kreivėje nepakankamumas (4.3.3.8 punktas), kai važiuojama didžiausiu geležinkelio linijoje leistinu greičiu, neviršytų 4.3.3 punkto antraštėje "Nustatyti darbiniai parametrai" nurodytų verčių. Bėgių keliuose, kuriuose sąveikai užtikrinti tinkamos traukinių sekcijos važiuoja tik mažu greičiu (stotis ir aplankos bėgių keliai, depo ir bėgių keliai į stovynę) kiekvienos atskiros bėgių kelio kreivės mažiausias horizontalus projektinis spindulys neturi būti mažesnis kaip 150 m. Faktiniam eksploatavimui, net leidžiant naudoti su tiesinimu susijusius variantus, mažiausias tikrasis skersinis spindulys neturi būti mažesnis nei 125 m. Jei tai yra vertikali kreivė, kreivės spindulys keteroje neturi būti mažesnis nei 600 m, o įduboje – ne mažesnis nei 900 m. Išsamesnė informacija apie bėgių kelių, kuriais riedmenys važiuoja tik mažu greičiu, pirmiau minėto parametro reikalavimus pateikta 4.3.3 punkto antraštės "Privalomi darbiniai parametrai" poskyryje "Bėgių keliai į stovynę: mažiausias horizontalus ir vertikalus bėgių kelio kreivės spindulys, nuokalnės ir įkalnės, atstumas tarp bėgių kelių" (4.3.3.5). 4.1.3. Vėžės plotis (3 parametras) Infrastruktūros posistemyje taikomas vardinis atstumas tarp bėgių (vėžė) – 1435 mm. Šis vardinis atstumas atitinka atstumą, išmatuotą tarp darbinių bėgio galvutės kraštų, 14,5 mm (± 0,5 mm) į apačią nuo važiuojamojo galvutės paviršiaus. Projektuojant ir vėliau (statant ir eksploatuojant) turi būti užtikrinta, kad vėžės matmenys būtų išlaikyti atsižvelgiant į 4.3.3 punkto "Privalomi darbiniai parametrai", taikytini "vėžės pločiui ir leistinosioms nuokrypoms" (4.3.3.10 punktas). 4.1.4. Didžiausia bėgių kelio apkrova (4 parametras) Vertikalios jėgos Bėgių kelias, iešmai ir kryžmės turi būti suprojektuoti taip, kad išlaikytų bent šių jėgų veikimą: - sąveikai užtikrinti tinkamiems traukiniams leidžiamą didžiausią statinę ašies apkrovą, kaip jos priimtinomis nuokrypomis nustatyta riedmenų posistemio TSS 4.1.2 punkte. Didžiausia statinė varančiosios ašies apkrova P0 neturi viršyti: - jei tai yra riedmenys, specialiai nutiestose greitųjų geležinkelių linijose skirti eksploatuoti 250 km/h arba didesniu greičiu: P0 < arba = 17 t/ašiai, jeigu V > 250 km/h; P0 < arba = 18 t/ašiai, jeigu V = 250 km/h; jeigu V = didžiausias eksploatacinis greitis. Jei tai nėra varančioji ašis, statinė apkrova P0 neturi viršyti 17 tonų, - jei tai yra riedmenys, skirti eksploatuoti specialiai modernizuotose greitųjų geležinkelių linijose maždaug 200 km/h greičiu: tose geležinkelio linijose naudojamos techninės taisyklės yra taikytinos ir turi būti įtrauktos į infrastruktūros registrą. Didžiausios vertės, jei tai yra visos traukinio sekcijos vidutinė ašies apkrova, turi būti vertinamos su 2 % paklaida. Be to, kiekvienai atskirai ašies apkrovai galima taikyti 4 paklaidą. Be to, statinės apkrovos skirtumas kiekviename riedmens šone neturi būti didesnis nei 6 %. - Kaip nustatyta riedmenų posistemio TSS 4.1.1 punkte, didžiausia dinaminė rato apkrova, kurią gali veikti sąveikai užtikrinti tinkamų riedmenų aširačiai, neturi viršyti toliau pateiktų apribojimų: - 180 kN, jei tai yra riedmenys, kurių didžiausias greitis viršija 200 km/h, tačiau mažesnis arba lygus 250 km/h, - 170 kN, jei tai yra riedmenys, kurių didžiausias greitis viršija 250 km/h, tačiau mažesnis arba lygus 300 km/h, - 160 kN, jei tai yra riedmenys, kurių didžiausias greitis viršija 300 km/h. Renkantis viršutinę bėgių kelio konstrukciją, taip pat atsižvelgiama į sąveikai užtikrinti netinkamų traukinių, kuriems gali būti leidžiama važiuoti geležinkelio linija, technines charakteristikas (ašies apkrova, greitis). Bėgių kelio atsparumo vertikalioms apkrovoms specifikacijos pateiktos 4.3.3 punkto papunkčiuose "bėgių kelio, iešmų ir kryžmių atsparumas vertikalioms apkrovoms" (4.3.3.16 punktas) ir "bėgių kelio standumas" (4.3.3.22 punktas). Skersinės jėgos Bėgių kelias, iešmai ir kryžmės turi išlaikyti bent toliau nurodytas skersines jėgas, nustatytas riedmenų TSS 4.1.1 punkte: - didžiausia bendra dinaminė skersinė jėga, kuria aširatis veikia bėgių kelią: = P 3 , P – riedmenų, kuriuos leista eksploatuoti geležinkelio linijoje (techninio aptarnavimo riedmenys, greitieji ir kiti traukiniai), didžiausia statinė ašies apkrova (kN). Šis apribojamas yra susijęs su rizika, kad veikiamas skersinių dinaminių jėgų gali pasislinkti balastą turintys bėgių keliai, - rato skersinių ir vertikalių jėgų santykis: = 0,8 , Y ir Q – tai atitinkamai dinaminės skersinės ir vertikalios jėgos, kuriomis ratas veikia bėgį. Šis apribojimas apibūdina riziką, kad iešme ratas galėtų užvažiuoti ant bėgio galvutės. Renkantis viršutinę bėgių kelio konstrukciją, taip pat atsižvelgiama į sąveikai užtikrinti netinkamų traukinių, kuriems gali būti leidžiama važiuoti geležinkelio linija, technines charakteristikas (ašies apkrova, greitis, išorinio bėgio pakėlimo bėgių kelio kreivėje nepakankamumas). Bėgių kelio atsparumo skersinėms jėgoms specifikacijos pateiktos 4.3.3 punkto papunktyje "Bėgių kelio, iešmų ir kryžmių atsparumas skersinėms apkrovoms" (4.3.3.17 punktas). Išilginės jėgos Bėgių kelias, iešmai ir kryžmės turi išlaikyti riedmenų TSS 4.1.1 punkte nustatytas išilgines jėgas, atitinkančias didžiausius greitėjimo pagreičius ir 2,5 m/s2 lėtėjimo pagreitį, kurį sukelia sąveikai užtikrinti tinkami greitųjų geležinkelių traukiniai, ir užtikrinant tuos pagreičius atsirandančios temperatūros didėjimo poveikį. Viršutinė bėgių kelio konstrukcija taip pat turi išlaikyti sąveikai užtikrinti netinkamų traukinių, skirtų važiuoti geležinkelio linija (techninio aptarnavimo riedmenys ir kiti traukiniai), sukuriamas išilgines jėgas, atitinkančias pirmiau minėtus greitėjimo ir lėtėjimo pagreičius. Bėgių kelio atsparumo išilginėms jėgoms specifikacijos pateiktos 4.3.3 punkto papunktyje "Bėgių kelio, iešmų ir kryžmių atsparumas stabdymui ir pajudėjimo iš vietos jėgai" (4.3.3.21 punktas). 4.1.5. Mažiausias perono ilgis (5 parametras) Peronų ilgis turi būti toks, kad keleiviai galėtų įlipti į sąveikai užtikrinti tinkamus traukinius, kuriais teikiamos įprastos komercinės paslaugos, per visas jų duris ir galėtų iš jų per tas duris išlipti. Jeigu laikomasi šių TSS 7.3 punkto reikalavimų, naudingas keleiviams prieinamas peronų ilgis turi būti bent 400 m, jei tai yra naujos tiestinos geležinkelio linijos ir modernizuotos linijos, kad jos būtų tinkamos greitųjų geležinkelių eismui. Pirmiau minėtas reikalavimas taikomas tik eksploatuojamų greitųjų geležinkelių linijų ir modernizuotų linijų, pritaikant jas greitųjų geležinkelių eismui, stotims, kuriose greitieji traukiniai sustoja įprastomis teikiamų paslaugų sąlygomis. Jeigu tose geležinkelio linijose sunku taikyti 7 skyriaus "Įgyvendinimas" naudojamų peronų pailginimo nuostatas, komercinėms paslaugoms stotyse prieinamus tam tikrus peronus infrastruktūros valdytojas perduoda operatoriams, kurie atitinkamai organizuoja savo paslaugas. 4.1.6. Perono aukštis (6 parametras) Perono charakteristikos turi būti suderintos su įrenginiais, kuriais įlipama į sąveikai užtikrinti tinkamus riedmenis ir iš jų išlipama. Jeigu laikomasi 7.3 punkto reikalavimų, perono aukštis privalo būti: 550 ir 760 mm. Tas vertes, atsižvelgiant į numatomą geležinkelio linijos eksploatavimą, galima keisti pagal 4.3.3 punkto "Nustatyti darbiniai parametrai" (4.3.3.26 punktas: keleivių peronai) nuostatas. 4.1.7. Išorinio triukšmo ribinės charakteristikos (17 parametras) Transeuropinės greitųjų geležinkelių sistemos skleidžiamas triukšmas turėtų būti priimtinas tos sistemos apylinkėms ir neturėtų viršyti apribojimų, apsaugančių greta gyvenančius žmones ir jų veiklą. Poveikio aplinkai tyrimas, kurį iš anksto privaloma atlikti pagal Tarybos direktyvą 85/337/EEB ir kuris nurodytas toliau 4.2.3.1.1 punkte, turi įrodyti, naujos infrastruktūros arba modernizuotos infrastruktūros triukšmo lygiai (sąveikai užtikrinti tinkamų traukinių skleidžiamo triukšmo lygiai arba visuotiniai lygiaverčiai viso eismo, kuris priklauso nuo taikomų kriterijų, triukšmo lygiai) neviršija nacionalinėmis galiojančiomis taisyklėmis nustatytų triukšmo lygių, atsižvelgiant į sąveikai užtikrinti tinkamų traukinių skleidžiamo triukšmo charakteristikas, kaip nustatyta riedmenų TSS. 4.1.8. Išorinės vibracijos ribinės charakteristikos (18 parametras) Eksploatuojant pagal nustatytus techninės priežiūros reikalavimus sutvarkytą transeuropinę greitųjų geležinkelių sistemą, neturėtų būti sukuriama tos sistemos apylinkėms ir vietinei veiklai nepriimtina žeme sklindanti vibracija. Poveikio aplinkai tyrimas, kurį iš anksto privaloma atlikti pagal Tarybos direktyvą 85/337/EEB ir kuris nurodytas toliau 4.2.3.1.1 punkte, turi įrodyti, kad naujos infrastruktūros arba modernizuotos infrastruktūros vibracijos lygiai, važiuojant sąveikai užtikrinti tinkamiems traukiniams, neviršija nustatytųjų nacionalinėmis galiojančiomis taisyklėmis, atsižvelgiant į sąveikai užtikrinti tinkamų traukinių charakteristikas, kaip nustatyta riedmenų TSS. 4.1.9. Neįgaliųjų prieigos charakteristikos (22 parametras) Naudojant du leistinus perono aukščius (550 mm ir 760 mm), nurodytus infrastruktūros TSS, neįmanoma visame tinkle užtikrinti nurodyto lygio prieigą iš perono į traukinį. Dėl to bus būtina naudoti techninius ir eksploatacinius sprendimus, kad būtų išspręstas neįgaliųjų keleivių klausimas. Transeuropiniame greitųjų geležinkelių tinkle galima priimti keletą prieinamų sprendimų, t. y.: - su riedmenimis susiję sprendimai: - riedmenyje įmontuotas ištraukiamasis trapas, - riedmenyje įmontuotas keltuvas, - su infrastruktūra susiję sprendimai: - keliamosios platformos, - iš dalies pakeltos platformos, - eksploataciniai sprendimai: - nešiojamosios rampos, kurias darbuotojai paruošia naudojimui, - judrieji keltuvai, kuriuos darbuotojai paruošia naudojimui. Tiestinose greitųjų geležinkelių linijose turi būti numatytos būtinos nuostatos, kad į peronus ir traukinius lengvai galėtų patekti neįgalieji ir, kiek tą pagrįstai padaryti įmanoma, be specialios pagalbos. Jeigu modernizuotų geležinkelio linijų ir jungiamųjų geležinkelio linijų stotyse ne visada galima naudotis minėtomis lengvai į peroną patekti padedančiomis priemonėmis, pagalbą turėtų suteikti stoties darbuotojai. (Žr. taip pat 4.3.3.26 punktą, keleivių peronai). 4.1.10. Didžiausi slėgio pokyčiai tuneliuose (23 parametras) Tuneliai turi būti suprojektuoti taip, kad didžiausias slėgio pokytis (t. y. ribinių didžiausių teigiamojo manometrinio ir subatmosferinio slėgio verčių skirtumas) sąveikai užtikrinti tinkamame traukinyje, kai jis važiuoja didžiausiu tame statinyje leistinu greičiu, neviršytų 10000 paskalių. Ši sąlyga taip pat taikoma tuneliu važiuojančiam kiekvieno tipo traukiniui (greitųjų geležinkelių traukiniams, techninio aptarnavimo ir kitiems traukiniams), kuriems leidžiama važiuoti tuneliu. Tunelio skerspjūvio laisvojo ploto specifikacijos pateiktos 4.3 punkto 4.3.3.6 papunktyje "Tunelių ir dengtų tilto perdangų""Nustatytos eksploatavimo charakteristikos". 4.1.11. Didžiausios nuokalnės ir įkalnės (24 parametras) Jeigu vykdomi šių TSS 7.3 punkto reikalavimai, naujose greitųjų geležinkelių linijose nuokalnės ir įkalnės neturi būti didesnės nei 35 mm/m. Šio parametro taikymo sąlygos statytinose greitųjų geležinkelių linijose, tose linijose, kurių turi būti pakeltas techninis lygis, ir jungiamosiose geležinkelio linijose pateiktos 4.3 punkte "Nustatyti darbiniai parametrai" (4.3.3.4 punktas). 4.1.12. Mažiausias atstumas tarp bėgių kelio ašių (25 parametras) Atstumas tarp bėgių kelių ašių naujose greitųjų geležinkelių linijose turi būti bent 4,5 m. Dar statytinose geležinkelio linijose ir jų jungiamosiose linijose bei eksploatuojamose modernizuotose geležinkelio linijose, atsižvelgiant į numatomą jų eksploatavimą, galima naudoti pirmiau minėto matmens kitokias vertes. Tos vertės pateiktos 4.3.3 punkte "Nustatyti darbiniai parametrai" (4.3.3.2). 4.2. INFRASTRUKTŪROS POSISTEMIO SĄSAJOS 4.2.1. Techninio suderinamumo požiūriu infrastruktūros posistemio sąsajos su kitais posistemiais, iš kurių tam tikri buvo apibūdinti ankstesniame skirsnyje nustatytais pagrindiniais parametrais – tai: Sąsajos su riedmenų posistemiu: - gabaritai ir saugūs atstumai: ši sąsaja – tai visi gabaritai ir saugūs atstumai, būtini važiuojantiems traukiniams: statinių artumo, perono gabaritai, riedmenų pakrovos gabaritas, srovės imtuvo gabaritas ir atstumas tarp bėgių kelių centrų, - fizinės apkrovos, kurią sukelia riedmuo, perdavimas infrastruktūrai trimis kryptimis – skersine, vertikalia ir išilgine – rato ir bėgio sąlyčio vietoje arba nemechaninėmis riedmenų stabdžių sistemomis, - bėgių kelio tiesinimas, kurio charakteristikos apibūdina riedmens lingių eksploatavimo sąlygas, - abipusis stacionariųjų kliūčių ir riedmenų bei prasilenkiančių riedmenų aerodinaminis poveikis, - slėgio pokyčiai važiuojant tuneliais ir požeminėmis stotimis bei oro srautų poveikis požeminėse stotyse, - traukinių prieinamumas stotyse ir jiems stovint ant bėgių kelio, jeigu tektų evakuoti keleivius, - bet kokios prie bėgių kelio sumontuotos sistemos traukiniams kontroliuoti. Sąsajos su "elektros energijos posistemiu": - viršutinio kontaktinio tinklo stulpams taikomas statinių artumo gabaritas, - viršutinio kontaktinio tinklo ir srovės imtuvo elektrinį saugumą užtikrinantis bei srovės imtuvo poveikį stacionariesiems statiniams neutralizuojantis atstumas, - traukos srovių perdavimas bėgių keliu. Sąsajos su "kontrolės, valdymo ir signalizacijos posistemiu": - prie bėgių kelio sumontuotiems arba prie statinių pritvirtintiems šio posistemio elementams taikomas statinių artumo gabaritas, - signalizacinių srovių perdavimas bėgių keliu. Sąsajos su "eksploatavimo posistemiu": - traukinių prieinamumas stotyse ir jam sustojus ant bėgių kelio, jeigu tektų evakuoti keleivius, - bėgių kelio iešmų blokavimas, siekiant, kad traukiniai važiuotų jiems paskirtu keliu, - priemonių gedimams pašalinti ir riedmeniui užkelti ant bėgių numatymas. Sąsajos su "techninės priežiūros posistemiu": - pagalbinių šalutinių bėgių kelių nukreipimas į traukinio stovynę. Sąsajos su "aplinkos posistemiu" - aplink geležinkelio liniją sukuriama vibracija, - aplink geležinkelio liniją skleidžiamas triukšmas. 4.2.2. Pirmiau minėtos sąsajos apibūdinamos toliau pateiktais elementais, pagal kuriuos 4.3.5 punkte "Nustatyti darbiniai parametrai" nustatomi taikytini reikalavimai, turintys užtikrinti transeuropinio greitųjų geležinkelių sistemos kiekvienos geležinkelio linijos kategorijai privalomus eksploatavimo lygius: - mažiausias statinių artumo gabaritas (4.3.3.1 punktas), - atstumas tarp bėgių kelių ašių (4.3.3.2 punktas), - aerodinaminis poveikis infrastruktūrai (4.3.3.3 punktas), - didžiausios nuokalnės įkalnės (4.3.3.4 punktas), - didžiausias horizontalus ir vertikalus bėgių kelio į stovynę spindulys (4.3.3.5 punktas), - darbai žemiau žemės paviršiaus, pvz., tuneliuose ir atviruoju būdu statomuose požeminiuose statiniuose (4.3.3.6 punktas), - išorinio bėgio pakėlimas bėgių kelio kreivėje (4.3.3.7 punktas), - išorinio bėgio pakėlimo bėgių kelio kreivėje nepakankamumas (4.3.3.8 punktas), - rato ir bėgio sąveika tiesiose ir didelio spindulio kreivėse (4.3.3.9 punktas), - vėžės plotis ir leistini nuokrypiai (4.3.3.10 punktas), - bėgių kelio nuolydis (4.3.3.11 punktas), - bėgio galvutės profilis (4.3.3.12 punktas), - vertikalios statinių apkrovos (4.3.3.13 punktas), - skersinė horizontalios statinių apkrovos (4.3.3.14 punktas), - išilginės statinių apkrovos (4.3.3.15 punktas), - bėgių kelio, iešmų ir kryžmių atsparumas vertikalioms apkrovoms (4.3.3.16 punktas), - bėgių kelio, iešmų ir kryžmių atsparumas skersinėms apkrovoms (4.3.3.17 punktas), - geometrinė bėgių kelio kokybė (4.3.3.18 punktas), - iešmai ir kryžmės: iešmų smailių ir kryžmių formos (4.3.3.19 punktas), - iešmai ir kryžmės: funkcinės sąlygos (4.3.3.20 punktas), - bėgių kelio ir iešmų atsparumas stabdymo ir pajudėjimo iš vietos jėgoms (4.3.3.21 punktas), - bėgių kelio standumas (4.3.3.22 punktas), - šoninio vėjo poveikis (4.3.3.23 punktas), - įkaitusių ašidėžių nustatymo prietaisai (4.3.3.24 punktas), - prieiga į geležinkelio linijos įrangą arba neteisėtas patekimas į tą įrangą (4.3.3.25 punktas), - keleivių peronai (4.3.3.26 punktas), - požeminės greitųjų geležinkelių linijos stotys (4.3.3.27 punktas), - viršutinės bėgių kelio konstrukcijos elektros energijos perdavimo charakteristikos (4.3.3.28 punktas). 4.2.3. Reguliavimo ir eksploatavimo sąlygos Siekiant, kad būtų užtikrintas transeuropinės greitųjų geležinkelių sistemos vientisumas, sąsajoms taikomos šios reguliavimo ir eksploatavimo nuostatos: 4.2.3.1. Reguliavimo sąlygos 4.2.3.1.1. Aplinkos apsauga Bendrijos aplinkos apsaugos reikalavimai yra nustatyti teisės aktuose ir normatyviniuose dokumentuose, kuriuos valstybės narės priima minėtiems reikalavimams įgyvendinti; projektuojant greitųjų geležinkelių eismui specialiai tiesiamas geležinkelio linijas, laikomasi tos valstybės narės, kurios teritorijoje tiesiama geležinkelio linija, dokumentų. Poveikio aplinkai tyrimas: Taikant Tarybos direktyvą 85/337/EEB dėl tam tikrų projektų poveikio aplinkai įvertinimo, projektuojant arba modernizuojant greitųjų geležinkelių eismui skirtas linijas, projektų poveikio aplinkai įvertinimas atliekamas parengtiniame tyrime pagal atitinkamos valstybės narės nacionalinius teisės aktus, kurie buvo priimti Bendrijos nuostatoms taikyti. Poveikio aplinkai tyrime turi būti nurodyta: - priemonės, kurių buvo imtasi, siekiant užtikrinti šių TSS, susijusių su "Ribinių išorinio triukšmo charakteristikų" parametru, nustatytu 4.1.7 punkte, laikymąsi. Triukšmo, sklindančio į gyvenamuosius kvartalus, esančius prie naujų arba modernizuotų infrastruktūrų, lygiai (sąveikai užtikrinti tinkamų traukinių skleidžiamo triukšmo arba visuotiniai lygiaverčio triukšmo, kurį skleidžia visas eismas, atsižvelgiant į taikomus kriterijus, lygiai) turi būti apskaičiuoti atsižvelgiant į riedmenų TSS nustatytą didžiausią sąveikai užtikrinti tinkamų traukinių skleidžiamą triukšmo lygį ir, jeigu šis reikalavimas būtų taikomas, visų traukinių eismą, vykstantį geležinkelio linija, - priemonės, kurių buvo imtasi užtikrinant, kad važiuojant sąveikai užtikrinti tinkamiems traukiniams, būtų laikomasi šių TSS, susijusių su "Ribinių išorinės vibracijos charakteristikų" parametru, nustatytu 4.1.8 punkte. 4.2.3.1.2. Apsauga nuo gaisro Greitųjų geležinkelių linijų požeminių stočių konstrukcinės ypatybės turi atitikti 1988 m. gruodžio 21 d. Direktyvos 89/106/EEB reikalavimus ir jos aiškinamąjį dokumentą Esminiai saugos reikalavimai Nr. 2 "Apsauga nuo gaisro". Šis reikalavimas taikomas priemonėms, kurios naudojamos statant keleiviams prieinamus pastatus ir peronus, ypač avarinio apšvietimo ir avarinio išėjimo vietą žyminčiai įrangai. Taikant šias priemones, atsižvelgiama į gaisro pavojų, kuris kyla stotyje sustojus kiekvienam greitųjų geležinkelių traukiniui. Produktai, naudojami statant greitųjų geležinkelių linijų požemines stotis, turi atitikti technines specifikacijas ir Europos standartus, pagal Direktyvos 89/106/EEB 4 straipsnį parengtus įrenginiams apsaugoti nuo gaisro, arba, jeigu pastarieji dar neparengti, pagal nacionalinius teisės aktus, atitinkančius šių TSS reikalavimus. 4.2.3.1.3. Ilgieji tuneliai Turi būti imtasi atitinkamų priemonių, kad būtų atsižvelgta į specialias saugos sąlygas ilguosiuose tuneliuose. Jeigu taikytinos Bendrijos nuostatos nėra parengtos, tada taikomi tos valstybės narės priimti teisės aktai, kurios teritorijoje įgyvendinamas infrastruktūros projektas, arba, jei tai yra tarptautinis projektas – atitinkamų valstybių narių susitarimu patvirtinti teisės aktai. Jeigu kol kas nepriimtos jokios nacionalinės taisyklės, viešuosius užsakymus skiriančioji įmonė arba infrastruktūros valdytojas atitinkamos valstybės narės nacionalinės valdžios institucijai pateikia pasiūlymą dėl priimtinų nuostatų, kad būtų galima patikrinti priemones, kurių buvo imtasi. Viešuosius užsakymus skiriančiosios įmonės priimtos nuostatos turi užtikrinti, kad galėtų laisvai važiuoti riedmenų TSS 4.3.11, 4.3.13 ir 4.3.14 punktuose aprašytos sąveikai užtikrinti tinkamos traukinių sekcijos. Tuose punktuose nustatytos riedmenų charakteristikos yra pagrįstos šiomis eksploatavimo charakteristikomis: - gebėjimas bent 80 km/h greitį išlaikyti 15 minučių, jeigu traukinyje kiltų gaisras, - konkrečiose traukinio vietose įrengti temperatūros jutikliai, - keleiviams prieinamo įtaiso, kuriuo galima perduoti pavojaus signalą, tačiau kuriuo negalima sustabdyti traukinio, įrengimas, - medžiagų atsparumas ugniai (galimi užsidegimo šaltiniai, gaisro pavojus ir dūmų bei išgaros ypatybės), - priemonių, užkertančių kelią dūmams ir garams plisti (oro kondicionavimo sistemos išjungimas) ir apsaugančių keleivius, priėmimas, - riedmenyse sumontuota ryšio sistema, užtikrinanti traukinio darbuotojų ir keleivių bendravimą. Šios charakteristikos – tai pagrindas, kuriuo remiantis apibrėžiamos priimtinos nuostatos, taikytinos tunelyje, atsižvelgiant į jam būdingas ypatybes (ilgis, tunelio tipas: paprasta arba dviguba vėžė, skerspjūvis ir t. t.) pagal nacionalines taisykles, kad būtų užtikrintas pakankamas sąveikai užtikrinti tinkamo riedmens, kai jis važiuoja paskirtu greičiu, saugos lygis. Be to, jeigu peronai įrengiami specialiose tunelių zonose, siekiant užtikrinti patogų pasitraukimą į apsaugotas gelbėjimo vietas arba taikomose nacionalinėse taisyklėse nustatytą šoninį kelią, tų peronų aukštis turi būti 550–760 mm, jog būtų užtikrintas suderinamumas su riedmeniu. Tos specialios zonos turi nurodytos atitinkamos geležinkelio linijos infrastruktūros registre. 4.2.3.2. Eksploatavimo sąlygos 4.2.3.2.1. Eksploatavimo pradžia Šis aspektas aptartas 6 skyriuje. 4.2.3.2.2. Techninės priežiūros planas Techninės priežiūros planą parengia infrastruktūros valdytojas arba jo įgaliotasis atstovas ir tuo planu užtikrinama, kad infrastruktūros posistemio nustatytų charakteristikų būtų laikomasi atsižvelgiant į joms nustatytus apribojimus. Techninės priežiūros planas turi būti sudarytas bent iš šių elementų: - toliau išvardytų geometrinės bėgių kelio kokybės parametrų saugos ribinių verčių rinkinio (traukinio greičius apribojančios ribinės vertės): išilginio bėgių kelio profilio, skersinio bėgių kelio profilio, bėgių kelio lyginimo (tiesinimo) ir vėžės pločio, kurie yra nustatyti bėgių kelio geometrijos matavimo sistemoms, kurias taiko infrastruktūros valdytojas arba jo atstovas. Tos vertės turi kuo tiksliau atitikti nustatytąsias toliau pateiktuose standartuose ir reglamentuose: - jei tai yra išilginis bėgių kelio profilis, geležinkelio linijos ir bėgių kelio iškrypa, 4.3.3 punkte (4.3.3.18 punktas) "geometrinė bėgių kelio kokybė" nurodytąsias vertes, - jei tai yra vidutiniai vėžės pločio matmenys, nustatyti 100 m bėgių kelio ruože, 4.3.3 punkte (4.3.3.10 punktas) "vėžės plotis" nurodytąsias vertes (skirtingo eksploatavimo lygių geležinkelio linijų), - tikrinimų atlikimo dažnumo nuorodos ir geometrinių standartų matuojamų verčių leistinų nukrypimų bei priemonių patikrinti, ar laikomasi tų standartų, ir nuorodos apie lygiavertiškumo su 4.3.3 punkte pateiktomis vertėmis nustatymo taisykles, - priemonių, kurių buvo imtasi (greičio apribojimas, remonto trukmė), jeigu viršijamos nustatytos vertės, - saugos atsargos taisyklių, kurios taikomos iešmams ir kryžmėms, atitinkančioms 4.3.3 punkte (4.3.3.20 punktas) "iešmai ir kryžmės" nustatytus reikalavimus, - bėgių tikrinimo dažnumo ir naudotinų tikrinimo priemonių nurodymo, - bėgių kelio (bėgių sąvaržų ir pabėgių) tikrinimo dažnumo nurodymo. 4.2.3.2.3. Išlyga tuo atveju, jeigu privaloma atlikti darbus TSS 4 ir 5 skyriuose nustatytos infrastruktūros posistemio ir jo sudedamųjų sąveikos dalių specifikacijos taikomos geležinkelio linijoms, parengtoms eksploatuoti įprastomis eksploatavimo sąlygomis arba, jeigu tų linijų eksploatavimas netikėtai sutrinka, kai reikia taikyti techninės priežiūros planą. Tam tikrais atvejais, jeigu privaloma atlikti iš anksto numatytus darbus, gali tekti laikinai netaikyti pirmiau minėtų nuostatų, kad būtų galima modifikuoti infrastruktūros posistemį. Šias laikinas TSS išlygas apibrėžia atitinkamos geležinkelio linijos infrastruktūros valdytojas, kuris turi pasirūpinti, kad taikant toliau pateiktas bendras nuostatas neiškiltų pavojaus pravažiuojančių traukinių saugai: - išlygos, kurias leidžiama taikyti, turi būti laikinos ir numatytos taikyti tinkamu metu, - geležinkelio įmonėms, kurios teikia paslaugas toje geležinkelio linijoje, turi būti nusiųstas pranešimas apie tas laikinas išlygas, jų taikymo vietą, pobūdį ir signalizacijos priemones, apie pastarąsias nusiunčiant pranešimus, kuriuose, jeigu būtina, aprašomi specialūs naudojami signalai. Tokio pranešimo pavyzdys turi būti pridėtas prie atitinkamos geležinkelio linijos infrastruktūros registro, - visos išlygos turi apimti papildomas saugos priemones, siekiant, kad ir toliau būtų užtikrinamas saugos lygio reikalavimo laikymasis. Tos papildomos priemonės pirmiausia gali apimti: - atitinkamą atliekamų darbų priežiūrą, - laikinus greičio apribojimus geležinkelio linijos ruože, kuriais nebūtų leidžiama važiuoti didesniu, nei nustatytu greičiu, atsižvelgiant į tam tikras aplinkybes. 4.2.3.2.4. Prie geležinkelio linijos laisvas plotas, skirtas keleiviams, jeigu iš traukinio tektų išlipti ne geležinkelio stotyje Naujose linijose, pastatytose greitųjų geležinkelių eismui, šalia kiekvieno bėgių kelio turi būti numatytas pakankamas plotas, skirtas greitųjų geležinkelių traukiniams; į tą plotą, kuris yra kitoje nuo gretimų bėgių kelių pusėje, turi būti įmanoma iš traukinio išlaipinti keleivius, jeigu tuos gretimus bėgių kelius tebėra būtina eksploatuoti keleivius evakuojant iš traukinio. Jeigu bėgių keliai nutiesti inžineriniais statiniais, šalia bėgių kelio numatyto ploto kraštas apima apsauginę parapeto sieną, leidžiančią keleiviams saugiai pasišalinti. Eksploatuojamose geležinkelio linijose ir tose, kurios buvo modernizuotos, siekiant pritaikyti jas greitųjų geležinkelių eismui, turi būti numatyti panašūs plotai šalia geležinkelio linijos visose vietose, kuriose šią nuostatą galima pagrįstai taikyti. Jeigu negalima numatyti pakankamo ploto, abiejuose apriboto judėjimo ruožo galuose turi būti pastatyti įspėjamieji ženklai ir operatoriams apie šią specialią padėtį turi būti pranešta nuoroda atitinkamos geležinkelio linijos infrastruktūros registre. Labai ilgiems tuneliams taikomos specialios nuostatos yra pateiktos 4.2.3.1.3 punkte. 4.2.3.2.5. Geležinkelio įmonėms perduodami pranešimai; avarijų likvidavimo priemonės, riedmeniui nuvažiavus nuo bėgių Infrastruktūros valdytojas atitinkamoms geležinkelio įmonėms praneša apie procedūras, kuriomis toms įmonėms gali būti pranešama apie infrastruktūrai turinčius įtakos laikinus eksploatavimo apribojimus, kuriuos gali sukelti paprastai nenumatomi įvykiai. Infrastruktūros valdytojas atitinkamoms geležinkelio įmonėms, ketinančioms transeuropinio greitųjų geležinkelių tinklo, kuriame užtikrinama sudedamųjų jo dalių sąveika, geležinkelio linijoje teikti paslaugas, praneša apie prieinamas priemones avarijos padariniams pašalinti ir riedmeniui ant bėgių vėl užkelti, atitinkamų geležinkelių linijų centrus, atsakingus už tų priemonių valdymą, įsisteigimo vietą ir procedūras, kurių turi būti imtasi, kad tie centrai pradėtų veikti. Geležinkelio įmonės infrastruktūros valdytojui praneša ypatingas sąlygas, kurios taikomos šalinant jų traukinius ištikusios avarijos padarinius arba juos vėl pastatant ant bėgių. Tuo pranešimu turi būti užtikrinta, kad gelbėjimo darbams vadovaujantiems darbuotojams būtų suteikta privaloma informacija apie minėtas specialias sąlygas, susijusias su sąveikai užtikrinti tinkamų traukinių tipais, su kuriais kiekvienam centrui gali tekti dirbti, atsižvelgiant į tiems centrams priskirtas geležinkelio linijas. 4.2.3.2.6. Infrastruktūros registras Viešuosius užsakymus skiriančioji įmonė arba jos įgaliotasis atstovas ar infrastruktūros valdytojas kiekvienam transeuropinio greitųjų geležinkelių sistemos geležinkelio linijos ruožui parengia bendrą dokumentą, vadinamą "Infrastruktūros registru". Šiame dokumente pateikiamos atitinkamų geležinkelio linijų visų posistemių, įskaitant stacionarius įrenginius, charakteristikos. Jis leidžia, kad: - už posistemio pridavimą eksploatuoti atsakingai valstybei narei būtų galima pateikti dokumentą, kuriame būtų aprašyti transeuropinio greitųjų geležinkelių tinklo kiekvienos geležinkelio linijos pagrindiniai parametrai, apibrėžiantys jos eksploatavimą, - infrastruktūros valdytojui būtų galima pateikti rašytinius įrodymus, kuriuose išdėstomi apibendrinti duomenys apie atitinkamas linijas ir į kuriuos atsižvelgiant galima imtis kitų veiksmų TSS įgyvendinti, - geležinkelio linijoje paslaugas teikiančias arba ketinančias jas pradėti teikti geležinkelio įmones būtų galima informuoti apie tos linijos specialias ypatybes arba parametrus ar sąveikos užtikrinimo specifikacijas, kurios priklauso nuo infrastruktūros valdytojo specialaus pasirinkimo. Jei tai yra infrastruktūros posistemis, tame dokumente turi būti pateikiamos kiekvieno vienodo geležinkelio linijos ruožo ir kiekvienos specialios įrangos bendros arba specialios specifikacijos, kurios buvo priimtos ir kurios yra būtinos geležinkelio linijos eksploatavimui suprasti. Jos išvardytos E priede. Viešuosius užsakymus skiriančioji įmonė arba infrastruktūros valdytojas šį dokumentą kaip Direktyvos 96/48/EB V priede aprašyto techninių dokumentų rinkinio dalį prideda prie infrastruktūros posistemio EB patikros deklaracijos, kad valstybė narė išduotų leidimą pradėti eksploatavimą. 4.3. NUSTATYTI DARBINIAI PARAMETRAI Reikalavimai, kuriuos turi atitikti infrastruktūros posistemio sąsajas apibūdinantys elementai, turi prilygti eksploatacinių charakteristikų lygiams, nustatytiems kiekvienai toliau pateiktai transeuropinės greitųjų geležinkelių sistemos geležinkelio linijos kategorijai: - specialiai greitųjų geležinkelių eismui nutiestos geležinkelio linijos, - geležinkelio linijos, kurios buvo modernizuotos, siekiant pritaikyti jas greitųjų geležinkelių eismui, - geležinkelio linijos, kurioms būdingos specialios ypatybės ir kurios buvo modernizuotos, siekiant pritaikyti jas greitųjų geležinkelių eismui. Jei tai yra infrastruktūros posistemis, minėti eksploatacinių charakteristikų lygiai yra aprašyti toliau pateiktose dalyse kartu su visomis specialiomis sąlygomis, kurias leidžiama taikyti kiekvienu atveju atitinkamiems parametrams ir sąsajoms. Šių TSS visi eksploatacinių charakteristikų lygiai ir specifikacijos yra nurodyti 4.1.3 punkte nustatytam standartinės Europos vėžės bėgių keliui, jei tai yra sąveikai užtikrinti tinkamos geležinkelio linijos. Kito vėžės pločio geležinkelio linijos konkrečiais atvejais yra aprašytos 7.3 punkte. Šie eksploatacinių charakteristikų lygiai aprašyti įprastomis posistemio naudojimo sąlygomis ir esant tokiai posistemio būklei, kuri sukuriama atliekant techninės priežiūros operacijas. Atsižvelgiant į atliktų pertvarkomųjų darbų padarinius, jeigu būtų jų, arba atliekamus didelės apimties remonto darbus, dėl kurių eksploatacinių charakteristikų lygiams tektų taikyti laikinąsias išlygas, aptariami 4.2.3.2.3 punkte. Konkrečius atvejus atitinkančių geležinkelio linijų privalomi eksploatacinių charakteristikų lygiai yra nustatyti 7.3 punkte. 4.3.1. Specialiai greitųjų geležinkelių eismui nutiestos geležinkelio linijos Siekiant, kad kuo geriau būtų naudojamos sąveikai užtikrinti tinkamų traukinių sekcijų eksploatacinės charakteristikos, greitųjų geležinkelių eismui specialiai nutiestos transeuropinės greitųjų geležinkelių sistemos geležinkelio linijos turi būti suprojektuotos taip, kad jomis 250 km/h arba didesniu greičiu galėtų važiuoti 400 m ilgio, ne didesnės nei 1000 tonų masės traukiniai, atitinkantys pirmiau 4.1.1 punkte nustatytą infrastruktūros gabaritą. 4.1 ir 4.3.3 punktuose nustatyti parametrai ir elementai, jeigu yra įvykdytos šiame skirsnyje nurodytos sąlygos, leidžia įrengti infrastruktūrą, užtikrinančią, kad traukiniai galėtų važiuoti iki 300 km/h greičiu. Sąveikai užtikrinti tinkamų traukinių sekcijų važiavimo greitį pagal Direktyvos 96/48/EB I priedą galima padidinti daugiau nei iki 300 km/h, jeigu tokioms eksploatavimo charakteristikoms būtinos sąlygos yra numatomos projektuojant atitinkamus parametrus ir sąsajas, kai pastarieji yra iš dalies modifikuojami, atsižvelgiant į važiavimo greitį. Greitųjų geležinkelių eksploatavimo charakteristikas taip pat galima pagerinti specialiomis sistemomis, pvz., pakreipiančiomis riedmens kėbulą. Leidžiama taikyti specialias sąlygas, kad būtų galima eksploatuoti tuos traukinius, jeigu jomis nenustatomi apribojimai greitųjų geležinkelių traukiniams, kurių kėbulų nepritaikyti, jog juos būtų galima pakreipti. Kitus nei aprašyti reikalavimus, pateiktus nagrinėjant pagrindinius eksploatacinių charakteristikų lygius, kaip nurodyta toliau kiekvienam atitinkamam parametrui arba elementui, galima priimti šiais atvejais: - jeigu tam tikruose greitųjų geležinkelių linijų ruožuose, kuriuose sąveikai užtikrinti tinkamų traukinių sekcijų didžiausio greičio negalima užtikrinti dėl techninių priežasčių, didžiausio geležinkelio linijoje leistino greičio požiūriu taikomi žemesni eksploatacinių charakteristikų lygiai; - jeigu, įdiegus specialias konstrukcines posistemio charakteristikas, užtikrinamas tas pats eksploatavimo lygis, tam tikriems parametrams arba sąsajoms galima nustatyti specialius reikalavimus, - siekiant, kad būtų galima leisti važiuoti aukštesnio eksploatavimo lygio traukiniams, pvz., važiuojantiems didesniu nei 300 km/h greičiu, minėtiems traukiniams būtina taikyti specialias išlygas, kurios turi įtakos tam tikriems parametrams arba sąsajoms; priimant tas išlygas šiuo atveju turi būti atsižvelgiama, ar išlaikomos 4.1 ir 4.3.3 punktuose nustatytos kitiems greitųjų geležinkelių traukiniams taikytinos sąlygos. Lyginant su būtinaisiais reikalavimais pagrindiniams eksploatacinių charakteristikų lygiams užtikrinti, minėti kiti reikalavimai kiekvienos tiestinos arba numatomos nutiesti greitųjų geležinkelių linijos kiekvieno ruožo visiems parametrams ar sąsajoms taikomi vienodai. Be to, tų nuostatų taikymas turi būti nurodytas "Infrastruktūros registre", kuriame pateikiamos transeuropinės greitųjų geležinkelių sistemos visų geležinkelio linijų charakteristikos. Minėti specialūs reikalavimai, jeigu jie siejasi su įvairiais atitinkamais parametrais ir sąsajomis, yra aprašyti 4.3.3 punkte. 4.3.2. Geležinkelio linijos, kurios buvo modernizuotos, siekiant jas pritaikyti greitųjų geležinkelių eismui Transeuropinės greitųjų geležinkelių sistemos linijos, kurios buvo modernizuotos, siekiant jas pritaikyti greitųjų geležinkelių eismui, yra skirtos tam, jog ne didesnės nei 1000 tonų masės 400 metrų ilgio traukinių sekcijos tomis linijomis galėtų važiuoti ne didesniu nei 250 km/h greičiu. Sąveikai užtikrinti tinkamų traukinių sekcijų, kurios buvo specialiai suprojektuotos greitųjų geležinkelių eismui, eksploatacinių charakteristikų negalima visiškai panaudoti tose geležinkelio linijose. Siekiant, kad būtų užtikrinti pagrindiniai tinklo eksploatacinių charakteristikų lygiai, nustatyti parametrai ir elementai taikomi įrengiant infrastruktūrą, leidžiančią greitųjų geležinkelių eismą ne didesniu nei 250 km/h greičiu. Skirtingos, nei aprašytosios pagrindiniams eksploatacinių charakteristikų lygiams, kiekvieno parametro arba sąsajos sąlygos yra nustatytos toliau pateiktame poskyryje, ir jas galima taikyti eksploatuojamose geležinkelio linijose, kurios buvo modernizuotos, siekiant jas pritaikyti greitųjų geležinkelių eismui, ir kuriose sąveikai užtikrinti tinkamų traukinių sekcijų važiavimo greitis yra mažesnis už didžiausią tose linijose leistiną projektinį greitį – jei tai yra didžiausias greitis, kuriuo leidžiama važiuoti geležinkelio linija, įdiegiami žemesni eksploatacinių charakteristikų lygiai. Tačiau greitųjų geležinkelių traukinių eksploatavimo charakteristikas galima pagerinti įdiegus specialias sistemas, pvz., riedmenų kėbulo kreipiamąsias sistemas, ir galima leisti taikyti specialias sąlygas, kad geležinkelio linijose, kurios buvo modernizuotos, siekiant eksploatuoti pirmiau minėtu būdu pertvarkytus traukinius, jeigu tomis sąlygomis nebus nustatyti apribojimai tomis pačiomis geležinkelio linijomis važinėjantiems greitųjų geležinkelių traukiniams, neturintiems tų kreipiamųjų sistemų. Apie visus tų sąlygų taikymo atvejus turi būti paskelbta "Infrastruktūros registre", kuriame yra nurodytos transeuropinio greitųjų geležinkelių tinklo geležinkelio linijų charakteristikos. Specialios sąlygos yra aprašytos 4.3.3 punkte, atitinkamuose elementuose. 4.3.3. Siektiniems eksploatacinių charakteristikų lygiams užtikrinti elementams taikytinos specifikacijos Toliau pateiktose dalyse nurodyti visų elementų ir parametrų reikalavimai, kurių turi būti laikomasi, kad būtų įdiegti kiekvienos geležinkelio linijos kategorijos eksploatacinių charakteristikų lygiai. 4.3.3.1. Mažiausias statinių artumo gabaritas Specialiai greitųjų geležinkelių eismui nutiestos geležinkelio linijos Projektuojant visos kliūtys (inžineriniai statiniai, elektros energijos tiekimo ir signalizacijos įranga) turi atitikti šiuos reikalavimus: - mažiausią statinių artumo gabaritą, kuris visoms kliūtims buvo nustatytas atsižvelgiant į etaloninį GC kinematinį profilį, - saugius srovės imtuvų atstumus nustatantį gabaritą, kuris nurodomas kiekvienai kliūčiai: išskyrus specialius 7.3 punkte aprašytus atvejus, nustatant saugų srovės imtuvo atstumą (pastarasis turi būti padidintas elektros izoliacijos saugiais atstumais) atsižvelgiama į naujai geležinkelio linijai pasirinktą elektrifikavimo tipą, skaičiuojamąjį kontaktinio tinklo aukštį ir naudotino srovės imtuvo tipą, kaip nustatyta elektros energijos tiekimo TSS 4.1.2.1, 4.1.2.2, 4.1.2.3 ir 4.3.2.3 punktuose, 4.1 paveiksle ir H bei J prieduose. Eksploatuojamos greitųjų geležinkelių linijos, linijos, kurios buvo modernizuotos, kad jos būtų tinkamos greitųjų geležinkelių eismui, ir jungiamosios geležinkelio linijos Eksploatuojamose greitųjų geležinkelių linijose, tose linijose, kurios buvo modernizuotos, kad jos būtų tinkamos greitųjų geležinkelių eismui, ir jų jungiamosiose geležinkelio linijose atliekant pertvarkomuosius darbus, mažiausią statinių artumo gabaritą galima taikyti remiantis etaloniniu GC kinematiniu profiliu, jeigu ekonominiu tyrimu įrodomi tos investicijos pranašumai. Jeigu tie pranašumai neįrodomi, kiekvienoje geležinkelio linijoje galima taikyti nustatytą statinių artumo gabaritą, remiantis GB etaloniniu kinematiniu profiliu, jei tą daryti galima atsižvelgiant į ekonomines sąlygas, arba galima išlaikyti galiojantį mažesnį statinių artumo gabaritą. Viešuosius užsakymus skiriančiosios įmonės arba infrastruktūros valdytojo atliktame ekonominiame tyrime turi būti atsižvelgta į numatomas išlaidas ir pelną, kurias reikėtų padaryti arba kuris būtų gautas, jeigu sąveikai užtikrinti tinkamose kitose geležinkelio linijose, sujungtose su atitinkama geležinkelio linija, būtų taikomas padidintas gabaritas. Išskyrus 7.3 punkte aprašytus specialius atvejus arba taikant toliau 7 skirsnyje aprašytas priemones, eksploatuojamose elektrifikuotose geležinkelio linijose turi būti leidžiama naudoti saugų srovės imtuvų atitinkamą atstumą, kuris turi būti padidintas elektros izoliacijos saugiais atstumais, kad būtų galima naudoti srovės imtuvo tipus, kurie yra tinkami atitinkamoje elektrifikuotoje geležinkelio linijoje, kaip aprašyta elektros energijos tiekimo TSS 4.1.2.1, 4.1.2.2, 4.1.2.3 ir 4.3.2.3 punktuose, 4.1 paveiksle ir H bei J prieduose. 4.3.3.2. Mažiausias atstumas tarp gretimų kelių ašių Specialiai greitųjų geležinkelių eismui nutiestos geležinkelio linijos Projektuojant mažiausias atstumas tarp specialiai greitųjų geležinkelių eismui nutiestų geležinkelio linijų pagrindinių bėgių kelių ašių linijų turi būti 4,50 m. Tą vertę, kad būtų užtikrintos numatytos geležinkelio linijų eksploatavimo charakteristikos, galima derinti su nurodytosiomis toliau pateiktoje lentelėje: | Traukinių, kurie neturi kėbulų kreipiamosios įrangos, greitis | Mažiausias atstumas tarp gretimų kelių ašių | Naujos geležinkelio linijos | V ≤ 250 km/h | 4,00 m | 250 km/h < V ≤ 300 km/h | 4,20 m | Specialiai greitųjų geležinkelių eismui nutiestos geležinkelio linijos ir jungiamosios geležinkelio linijos Jeigu laikomasi 7.3 punkto reikalavimų, projektuojant nustatomos šios modernizuotų geležinkelio linijų mažiausios atstumo tarp gretimų kelių ašių toliau pateiktos vertės: | Traukinio greitis | Mažiausias atstumas tarp gretimų kelių ašių | Modernizuotos geležinkelio linijos | V ≤ 230 km/h | Apibrėžiamas atsižvelgiant į etaloninį išlaikytą kinematinį profilį | 230 km/h < V < 250 km/h | 4,00 m | 4.3.3.3. Aerodinaminis poveikis infrastruktūrai 4.3.3.3.a) Aerodinaminis poveikis inžineriniams statiniams Specialiai greitųjų geležinkelių eismui nutiestos geležinkelio linijos, geležinkelio linijos, kurios buvo modernizuotos, kad jos būtų tinkamos greitųjų geležinkelių eismui, ir jungiamosios geležinkelio linijos Projektuojant geležinkelio liniją, turi būti atsižvelgta į pravažiuojančių riedmenų aerodinaminį poveikį (sūkuriuoto srauto poveikis), kuris priklauso nuo greta bėgių kelio esančių inžinerinių statinių tipo, kaip nustatyta ENV 1991-3 standarto 6.6 punkte. Riedmenų TSS 4.2.1.3 punkte nustatytos greitųjų geležinkelių traukinių sekcijų aerodinaminės charakteristikos turi būti tokios, kad pirmiau minėto standarto požiūriu traukinius būtų galima laikyti aerodinaminė (aptakiosios) formos traukiniais ir kad, palyginus su paprastais traukiniais, pastarųjų traukinių aerodinaminis poveikis būtų mažesnis. Greta bėgių kelio esančių inžinerinių statinių tvirtumas vertinamas tik dėl greitųjų geležinkelių traukinių eksploatavimo, prireikus taikant ENV 1991-3 standarto 6.6.2 punkte nustatytą k1 koeficientą aerodinaminės (aptakiosios) formos vagonus turintiems traukiniams. Trumpesni nei 20 metrų uždarieji inžineriniai statiniai turėtų būti ištirti pagal minėto standarto 6.6.6 punkto nuostatas. Tikrinimo procedūros yra nustatytos ENV 1991-3 standarto 6.6 punkte. 4.3.3.3.b) Darbuotojų apsauga nuo aerodinaminio poveikio Atsižvelgdamas į 4.2.3.2.4 punkte pateiktas keleivių evakavimo nuostatas, infrastruktūros valdytojas savo nuožiūra pagal nacionalines taisykles gali nustatyti darbuotojų, kuriems leidžiama patekti į greta bėgių kelio esantį plotą, apsaugos priemones. Infrastruktūros valdytojas atsižvelgia į aerodinaminį traukinių poveikį, aprašytą riedmenų TSS 4.2.13 punkte, kurios pastarąjį apibrėžia kiekvieno sąveikai užtikrinti tinkančio traukinio tipo didžiausiam leistinam greičiui, ne didesniam nei 300 km/h. Jei tai yra traukiniai, kurių didžiausi leistini greičiai viršija pirmiau nurodytąjį, infrastruktūros valdytojui leidžiama numatyti papildomas apsaugos priemones (padidinti apsauginius atstumus, įrengti apsaugines sieneles …), kurias jis laikys būtinomis. 4.3.3.4. Didžiausios įkalnės ir nuokalnės Specialiai greitųjų geležinkelių eismui nutiestos geležinkelio linijos, geležinkelio linijos, kurios buvo modernizuotos, kad jos būtų tinkamos greitųjų geležinkelių eismui, ir jungiamosios geležinkelio linijos Jeigu vykdomi 7.3 punkte numatyti reikalavimai, projektavimo metu pagrindiniuose bėgių keliuose leidžiama numatyti 35 statumo įkalnes ir nuokalnes, jei laikomasi toliau nurodytų esminių reikalavimų: - vidutinis 10 km nuolydis turi būti mažesnis arba lygus 25, - didžiausias 35 ištisinio nuolydžio ilgis neturi viršyti 6000 m. Geležinkelio linijos, kurios buvo modernizuotos, kad jos būtų tinkamos greitųjų geležinkelių eismui, ir jungiamosios geležinkelio linijos Nuokalnės ir įkalnės šiose geležinkelio linijose paprastai būna mažesnės už statytinose greitųjų geležinkelių linijose leistinąsias įkalnių ir nuokalnių vertes. Modernizuojant geležinkelio linijas, siekiant jas pritaikyti sąveikai užtikrinti tinkamų traukinių eksploatavimui, turėtų būti laikomasi pirmiau nurodytų geležinkelio linijų įkalnių ir nuokalnių verčių, išskyrus tą atvejį, jeigu, atsižvelgiant į specialias vietos sąlygas, tenka taikyti didesnes vertes; taikant minėtas didesnes vertes, apibrėžiant įkalnių ir nuokalnių vertes turi būti atsižvelgiama į riedmenų TSS 4.3.3, 4.3.4, 4.3.5 ir 4.3.9 punktuose pateiktas traukiamų arba stabdomų riedmenų ribines charakteristikas. Renkantis didžiausią įkalnės arba nuokalnės vertę, taip pat pagal direktyvos 5 straipsnio 4 dalį turi būti atsižvelgiama į visose sąveikai užtikrinti tinkamose geležinkelio linijose numatomą sąveikai užtikrinti netinkamų traukinių eksploatavimą, kuriems gali būti leista važiuoti geležinkelio linija. 4.3.3.5. Bėgių keliai į stovynę: mažiausias horizontalus ir vertikalus kelio kreivės spindulys, įkalnės ir nuokalnės, atstumas tarp gretimų kelių ašių Specialiai greitųjų geležinkelių eismui nutiestos geležinkelio linijos, geležinkelio linijos, kurios buvo modernizuotos, kad jos būtų tinkamos greitųjų geležinkelių eismui, ir jungiamosios geležinkelio linijos Bėgių kelių, kuriais sąveikai užtikrinti tinkamos traukinių sekcijos važiuoja tik mažu greičiu (stotis, aplankos bėgių keliai, depas ir bėgių keliai į stovynę), mažiausias horizontalus projektinis kiekvienos atskiros kreivės spindulys neturi būti mažesnis nei 150 m. Atsižvelgiant į praktinius tiesinimo variantus, mažiausias efektyvusis spindulys neturi būti mažesnis nei 125 m. Atvirkštine kreive išlenktas kreives ir atvirkštines kreives apimantis bėgių kelio tiesinimas turi būti suprojektuotas pagal H priedo reikalavimus. Lyginant bėgių kelią į stovynę ir manevrinį kelią, keteroje neturi būti naudojamos mažesnio nei 600 m spindulio kreivės, o įduboje – mažesnio nei 900 m spindulio kreivės. Bėgių kelių, kuriais traukiniai važiuoja į stovynę, įkalnės ir nuokalnės neturi būti didesnės nei 2 mm/m. Pagal 7.3 punkto reikalavimus tie bėgių keliai turi būti tinkami, kad jais į stovynę galėtų važiuoti 400 m ilgio traukiniai, kaip nustatyta riedmenų TSS 4.1.3 punkte su atitinkamais leistinais nuokrypiais ir, jeigu naudotinas vagonėlis tualeto nuotekoms surinkti, mažiausias atstumas iki gretimo bėgių kelio ašinės linijos turi būti bent 6 m ir privaloma numatyti kelią vežimėliui važiuoti. 4.3.3.6. Žemiau žemės paviršiaus atliekami darbai (tuneliai ir atviruoju būdu pastatyti požeminiai statiniai) Tuneliai turi būti suprojektuoti taip, kad didžiausias slėgio pokytis (teigiamo manometrinio slėgio ir subatmosferinio slėgio didžiausių ribinių verčių skirtumas, iš kurio atimami natūralūs slėgio pokyčiai, atsirandantys dėl įvažiavimo į tunelį ir išvažiavimo iš jo altitudės skirtumo) sąveikai užtikrinti tinkamame traukinyje tiek laiko, kiek jis važiuodamas didžiausiu konstrukciniu greičiu užtrunka tunelyje, neturi viršyti 10000 paskalių. Sąveikai užtikrinti tinkamų traukinių sekcijų didžiausios aerodinaminės charakteristikos, į kurias būtina atsižvelgti, yra nustatytos riedmenų TSS 4.1.13 punkto nuostatomis. Šios charakteristikos yra pagrįstos toliau pateiktais šiais traukinių skerspjūvių plotais, kuriuos galima atskirai taikyti kiekvienam traukos arba prikabinamam riedmeniui: - 12 m2, jei tai yra pagal GC pakrovos gabaritą suprojektuoti riedmenys, - 11 m2, jei tai yra pagal GB pakrovos gabaritą suprojektuoti riedmenys, - 10 m2, jei tai yra pagal mažesnius pakrovos gabaritus suprojektuoti riedmenys. Riedmeniui važiuojant nustatytu greičiu, šios charakteristikos leidžia apskaičiuoti tunelio skerspjūvį, kurį privaloma užtikrinti, kad būtų laikomasi sveikatos reikalavimų. Jeigu viešuosius užsakymus skiriančioji įmonė arba infrastruktūros valdytojas pageidauja taikyti slėgio pokyčius sumažinsiančias statybines ypatybes (tunelio angos forma, ventiliacijos šachtos ir t. t.) arba jei tai yra netipiniai tuneliai (labai trumpi arba labai ilgi), minėta įmonė arba infrastruktūros valdytojas turi pasirūpinti, kad būtų atliktas specialus tyrimas, įrodantis, kad laikomasi pirmiau minėtų kriterijų. Specialiai greitųjų geležinkelių eismui nutiestos geležinkelio linijos Laisvasis tunelio skerspjūvio plotas turi būti pasirinktas taip, kad būtų laikomasi pirmiau minėtų didžiausių slėgio pokyčių, atsižvelgiant į visų tipų transporto priemones, kurios tuneliu gali važiuoti didžiausiu leistinu greičiu. Eksploatuojamos greitųjų geležinkelių linijos, linijos, kurios buvo modernizuotos, kad jos būtų tinkamos greitųjų geležinkelių eismui, ir jungiamosios geležinkelio linijos Šiose geležinkelio linijose privalomą didžiausio slėgio pokyčio apribojimą, be kitų priemonių, galima užtikrinti, sumažinus greičius traukiniams, kurie važiuoja tuneliais, kaip nustatyta taikant pirmiau nurodytas procedūras. Be to, tunelio gabaritas turėtų būti suderintas su statinių artumo gabaritais bei geometrinėmis kontaktinio tinklo charakteristikomis ir srovės imtuvo/kontaktinio tinklo sąveika, kaip nustatyta elementui "gabaritas" (4.3.3.1 punktas). 4.3.3.7. Išorinio bėgio pakyla kreivėse Sąveikai užtikrinti tinkamoms geležinkelio linijoms, kurių vėžė atitinka nustatytąją 4.1.3 punkte, taikomos toliau pateiktos specifikacijos. Specialiai greitųjų geležinkelių eismui nutiestos geležinkelio linijos Projektuojant naujas greitųjų geležinkelių linijas pasirenkama, ne didesnė nei 180 mm išorinio bėgio pakyla kreivėse. Eksploatuojamuose bėgių keliuose leidžiama naudoti ± 20 mm techninės priežiūros paklaidą, jeigu išorinio bėgio pakyla kreivėse ne didesnė nei 190 mm. Šią vertę galima padidinti iki 200 mm, jeigu tai yra tik keleivių eismui skirti bėgių keliai. Geležinkelio linijos, kurios buvo modernizuotos, siekiant jas pritaikyti greitųjų geležinkelių eismui, ir jungiamosios geležinkelio linijos Projektuojant geležinkelio linijas, kurios buvo modernizuotos, siekiant jas pritaikyti greitųjų geležinkelių eismui, pasirenkama ne didesnė nei 180 mm išorinio bėgio pakyla kreivėse. Eksploatuojamuose bėgių keliuose leidžiama naudoti ± 20 mm techninės priežiūros paklaidą, jeigu išorinio bėgio pakyla kreivėse ne didesnė nei 190 mm. Šią vertę galima padidinti iki 200 mm, jeigu tai yra tik keleivių eismui skirti bėgių keliai. Eksploatuojant šį elementą, atliekamai techninei priežiūrai ir remontui taikomos 4.2.3.2.2 punkto (Techninės priežiūros planas) nuostatos dėl leistinųjų eksploatavimo nuo